title: August Myhrberg

text: Myhrberg valmistui Oulun triviaalikoulusta 12-vuotiaana, jossa hänen opiskelutoverinaan oli muun muassa Johan Ludvig Runeberg. Hänet lähetettiin edelleen Uppsalaan opiskelemaan 1812. Suurin osa muutakin perhettä muutti Ruotsiin 1814. August hyväksyttiin Uppsalan yliopistoon 16-vuotiaana ja hän suoritti noin kaksi vuotta myöhemmin kansliatutkinnon. Vuonna 1819 hän muutti Turkuun opiskelemaan lakia isänsä toivomuksesta ja etsimään virkaa synnyinmaastaan, mutta palasi 1822 jälleen Ruotsiin opiskellakseen sotilaaksi muun muassa Mariebergissä. Hänen isänsä oli kuollut vuonna 1821 Härnösandissa, jossa hän toimi niin ikään tullinhoitajana, eivätkä lakiopinnot enää kiinnostaneet. Ruotsissa ollessaan Myhrberg opiskeli myös espanjaa.


title: August Myhrberg

text: Myhrberg itse kutsui itseään nimellä "August Maximilian" ja ilmoitti syntymäpäiväkseen vuosisadan viimeisen päivän.


title: August Myhrberg

text: Myhrberg jätti Ruotsin 1823 osallistuakseen Espanjan sisällissotaan. Hän karkasi laivasta Lissabonissa ja liittyi Rafael del Riegon joukkoihin. Hän jäi sotavangiksi ja pääsi vapauteen Marseillessa.


title: August Myhrberg

text: Vuonna 1824 hän oli Pariisissa, josta hän jatkoi Kreikkaan. Kreikassa Myhrberg liittyi tuolloin ratsumestarina palvelleen, sittemmin marsalkaksi ylenneen Auguste Regnaud de Saint-Jean d'Angélyn joukko-osastoon ratsumieheksi. Hän erottautui edukseen useissa taisteluissa ja kaksi vuotta myöhemmin hän oli ylennyt ratsumestariksi. Vuonna 1827 hän palveli kenraali Charles Nicolas Fabvierin adjutanttina ja 1829 Kreikan kuvernööri Ioannis Kapodistrias nimitti hänet Palamideen linnoituksen komentajaksi maan silloisessa pääkaupungissa Nauplionissa.


title: August Myhrberg

text: Myhrberg oli kuitenkin tyytymätön Kapodistriasin hallintoon ja hän sai luvan jättää komentajanasemansa ja matkustaa kotimaahansa Ruotsiin 1830. Rauhan tultua itsenäistyneen Kreikan valtiosäädyt myönsivät tuolloin "Murad Bey" -nimellä tunnetulle vapaustaistelijalle maatilan, eläkkeen ja Vapahtajanrintamerkin, joista Myhrberg otti vastaan vain kaksi jälkimmäistä.


title: August Myhrberg

text: Matkallaan Pariisissa hän kuitenkin liittyi perusteilla olevaan puolalaiseen armeijaan, jota oltiin perustamassa Puolan vapauttamiseksi ja uudelleen perustamiseksi Puolan tultua jaetuksi miehitysvaltojen välillä vuosia aikaisemmin. Hän taisteli Puolan kansannousussa (1830–1831) peitenimellä ja tarinat kertovat hänen urheudestaan – joskin hänen edesottamuksistaan tuon sotaretken aikana tiedetään varsin vähän. Hänen kerrotaan joutuneen venäläisten vangiksi, mutta pelastuneen ihmeellisellä tavalla.


title: August Myhrberg

text: Päästyään jälleen Pariisiin, hän liittyi jonkin ajan kuluttua Espanjan sisällissotaan 1833–1834, jossa hän palveli Molinan herttua Don Carlosin joukoissa. Vuonna 1836 Myhrberg vieraili Skotlannissa, josta hän palasi Pariisiin ja sittemmin Ruotsiin 1840. Hänet nimitettiin majuriksi ja hän palveli tuolloin Ruotsin siirtomaana olleella Saint-Barthélemyn saarella, josta hän vapautui viiden vuoden jälkeen 1848.


title: August Myhrberg

text: Elämänsä loppuajat Myhrberg vietti matkaillen ja oleskellen Ruotsissa ja Suomessa. Hän matkusti myös Roomaan Czartoryskin perheen kutsumana. Vaikka hän oli osallistunut useisiin taisteluihin ja seikkailuihin, hänen kerrottiin olleen varsin vastahakoinen kertomaan niistä kovin paljoa. Hänen kerrotaan kuitenkin puhuneen Runebergille elämänsä vaiheista kolmen päivän ajan käydessään Suomessa vuonna 1858.


title: August Myhrberg

text: Myhrberg kuoli keuhkokuumeeseen Hedvig-sisarensa luona Tukholmassa 31. maaliskuuta 1867. Hän oli naimaton.


title: August Myhrberg

text: Myhrberg on ikuistettu kansallisromanttiseksi sankarihahmoksi Sakari Topeliuksen "Lukemisia lapsille" -kirjasarjan toisessa osassa tarinassa nimeltä "Poika Raahesta". August Maximilian Myhrberg on ainut raahelainen, jonka muistoksi kaupungissa on oma patsas ja puisto. Raahen kotiseutuyhdistys hankki kuvanveistäjä Evert Porilan veistämän patsaan, joka paljastettiin 6. lokakuuta 1931. Kreikassa Myhrberg muistetaan edelleen itsenäistymisen ajan sankarina ja presidentti Martti Ahtisaari viittasi Myhrbergiin vuonna 1996 puheessaan Kreikan presidentille tämän valtiovierailulla Suomessa.


title: Kazuo Shii

text: Kazuo Shii (; s. 29. heinäkuuta 1954 Yotsukaidō, Chiban prefektuuri) on japanilainen poliitikko ja kommunistisen puolueen puheenjohtaja vuodesta 2000. Hän on istunut Japanin alahuoneen jäsenenä vuodesta 1993. Kazuo Shii on valmistunut Tokion yliopistosta.


title: Kazuo Shii

text: Shii soittaa pianoa ja pitää erityisesti Schubertista.


title: Bill Mosienko

text: William "Bill" Mosienko (2. marraskuuta 1921 Winnipeg, Manitoba, Kanada – 9. heinäkuuta 1994) oli kanadanukrainalainen jääkiekkoilija, pelipaikaltaan oikea laitahyökkääjä.


title: Bill Mosienko

text: Mosienko pelasi urallaan 14 kautta NHL:ssä edustaen Chicago Black Hawksia.


title: Bill Mosienko

text: Mosienko pitää hallussaan NHL:n ennätystä nopeimmasta hattutempusta tehtyään 23. maaliskuuta 1952 New York Rangersia vastaan kolme maalia vain 21 sekunnissa. Mosienko valittiin Hockey Hall of Fameen vuonna 1965.


title: Bill Mosienko

text: Mosienko kuoli aivosyöpään 9. heinäkuuta 1994.


title: Boris Buzančić

text: Boris Buzančić (13. maaliskuuta 1929 Bjelovar – 9. lokakuuta 2014 Zagreb) oli kroatialainen näyttelijä ja poliitikko (HDZ). Hän toimi 1990-luvulla Zagrebin pormestarina ja istui maansa parlamentissa. Näyttelijänä hän loi vuosikymmeniä kestäneen uran. Hänet tunnettiin sekä elokuvista että televisiosarjoista.


title: Velkuan koulu

text: Velkuan koulu (myös nimellä Palvan koulu) on Palvan saarella, entisen Velkuan kunnan alueella, nykyisessä Naantalin kaupungissa sijaitseva yhtenäiskoulu. Koulussa on noin 40 oppilasta ja kolme vakinaista opettajaa. Suurin osa koulun kieltenopetuksesta hoidetaan etäopetuksena. Koululle kunnostettiin kuntosali vuoden 2006 aikana.


title: Velkuan koulu

text: Palvan koulu perustettiin vuonna 1908. Koulun perustamisesta käytiin kiistelyä, osa asukkaista yritti taktikoida kunnan jakamisen kolmeen koulupiiriin, jotta koulua ei olisi tarvinnut rakentaa. Tuolloin Velkualla oli asukkaita 22 eri saarella. Sen sijoituspaikasta äänestettiin myös; Salavaisten ja Velkuanmaan asukkaat kannattivat koulua Velkuanmaalle, kun Teersalon ja Palvan väestö Palvaan. Palvan ehdotus voitti ja koulurakennus valmistui vuonna 1910. Oppilaita ensimmäisenä vuotena oli 42.


title: Palaa, palaa!

text: Palaa, palaa! on Miloš Formanin ohjaama järjestelmäironinen tšekkoslovakialainen elokuva vuodelta 1967. Satiirissa palolaitoksen työntekijät järjestävät 86-vuotiaan päällikkönsä eläkepäivien kunniaksi missikisat ja muuta ohjelmaa. Missiehdokkaat kuitenkin kieltäytyvät, palkinnot varastetaan ja lopulta koko talo syttyy tuleen. Hyvistä selityksistä ja arvokkaasta julkisivusta kuitenkin pidetään kiinni loppuun saakka. Yleisesti elokuvaa pidetään sosialistisen järjestelmän allegoriana.


title: Feuer Frei!

text: Feuer Frei! on itävaltalaisen Nachtmahrin ensimmäinen studioalbumi.


title: Elizabeth McLeod

text: Elizabeth McLeod on yhdysvaltalainen toimittaja, joka on perehtynyt lähetystoiminnan historiaan. McLeod on julkaissut kirjan "The Original Amos ’n’ Andy: Freeman Gosden, Charles Correll and the 1928–1943 Radio Serial" (ISBN 978-0-7864-4584-4) Hän on myös kirjoittanut käsikirjoituksia CBS Radion "Sound Bytes" -ohjelmaan.


title: Mikael Renberg

text: Mikael Renberg (s. 5. toukokuuta 1972 Piitime, Ruotsi) on uransa lopettanut ruotsalainen jääkiekkoilija, pelipaikaltaan laitahyökkääjä.


title: Mikael Renberg

text: Renberg pelasi kaudet 1989–1993 kotimaansa pääsarjan Elitserienin Luleå HF:ssä. Philadelphia Flyers varasi Renbergin toisella kierroksella varausvuorolla 40.


title: Mikael Renberg

text: Renberg edusti Philadelphiaa neljä kautta. Philadelphiassa hän pelasi kuuluisassa Legion of Doom -hyökkäysketjussa yhdessä John LeClairin ja Eric Lindrosin kanssa. Renberg pitää hallussaan myös Philadelphian tulokkaiden piste-ennätystä kaudelta 1993–1994 tehtyään runkosarjan 83:ssa ottelussa tehopisteet 38+44=82, tästä huolimatta Martin Brodeur voitti NHL:n parhaalle tulokkaalle jaettavan Calder Trophyn.


title: Mikael Renberg

text: Neljän Philadelphia-kauden jälkeen Renberg siirtyi Tampa Bay Lightningiin vaihdossa useisiin . Puolitoista vuotta myöhemmin Renberg palasi Philadelphiaan, kun Tampa Bay vaihtoi hänet ja Daymond Langkow´n Philadelphian Mike Sillingeriin ja Chris Grattoniin.


title: Mikael Renberg

text: Kaudella 1999–2000 Renberg siirtyi Phoenix Coyotesiin vaihdossa Rick Tocchetiin. Renberg pelasi Phoenixissa 10 ottelua runkosarjassa tehopistein 2+4=6.


title: Mikael Renberg

text: Kaudeksi 2000–2001 Renberg palasi yhden kauden ajaksi Luleåån. Seuraavaksi kaudeksi hän palasi NHL:ään tehtyään sopimuksen Toronto Maple Leafsin kanssa. Kolmen Torontossa vietetyn kauden jälkeen Renberg palasi jälleen Ruotsiin ja pelasi Elitserienissä Luleån lisäksi Skellefteå AIK:ssa ennen kuin lopetti uransa kauden 2008–2009 jälkeen.


title: Talousoikeus

text: Talousoikeus on yksityisoikeuden alue, johon kuuluvat markkinaoikeus, maa- ja vesioikeus sekä työoikeus ja ympäristöoikeus. Se oli aiemmin yliopisto-opetuksessa kokooma-alue, joka sittemmin jakautui itsenäisiksi osiksi. Se menetti oikeustieteen opetuksessa kattonimikkeen asemansa, mutta on tullut uudelleen esiin itsenäistyneiden uusien oikeudenalojen yhteydessä. Tällaisia oikeudenaloja ovat muun muassa kansainvälinen talousoikeus ja yritystalousoikeus.


title: Talousoikeus

text: Talousoikeuden osa-alueet kehittyivät viime vuosikymmeninä omia teitään. Maa- ja vesioikeudessa sekä työoikeudessa lisääntyivät julkisoikeudellisen aineksen osuus, mikä hämärsi perinteistä yksityis- ja julkisoikeuden jaottelua. Uutena suuntauksena maa- ja vesioikeuden piirissä syntyi ympäristöoikeus, joka kasvoi ulos maa- ja vesioikeuden oppirakenteesta. Talousoikeus on suuntautunut oikeudenalojen systematiikassa yritystoimintaan, taloustieteeseen ja kansainväliseen kauppaan nojautuvien oikeudenalojen kokoomanimikkeeksi. Toisaalta pelkkä talous-käsite sopii moniin oikeudellisiin ja yhteiskunnallisiin yhteyksiin. Talous liittyy yritystoiminnan ohella ympäristöoikeuteen ja kiinteistöoikeuteen (ympäristötalous, kiinteistötalous), jolloin ollaan perinteisen talousoikeuden alalla. Rajanvedon ongelmat kuitenkin epäyhtenäistävät kansainvälisiä nimityksiä ja hämärtävät rajanvetoa kauppaoikeuteen.


title: Talousoikeus

text: Talousoikeuden käytännön soveltaja havainnoi oikeutta yrityselämän kannalta. Tällöin hän pitää keskeisenä oikeustieteen käyttöä liiketoiminnan välineenä eikä keskity tuomioistuimissa tapahtuvaan riidanratkaisuun. Olennaisia asioita ovat muun muassa yritysten tarvitsevien sopimusten luominen, organisaatioiden oikeudellinen muotoilu ja verosuunnittelu. Tärkeää on myös kansainvälisten juridisten riskien hallinta, kansainvälisten kaupallisten järjestöjen tuntemus ja monikansallisen juridiikan osaaminen.


title: Asiakkaan syrjintä

text: Asiakkaan syrjintä tarkoittaa toistensa kaltaisten asiakkaiden kohtelemista eri tavoin. Se voi ilmetä eri hintoina, toimitusehtoina, laatuna tai tavaraerän määränä. Syrjinnän äärimuotoja ovat kieltäytyminen kauppasuhteesta ja useiden yritysten yhteisymmärryksessä toteuttama kieltäytyminen liiketoimista boikotoitavan yrityksen kanssa. Syrjinnän vaikutukset voivat kohdistua paitsi ostajaan myös syrjivän yrityksen kilpailijoihin.


title: Asiakkaan syrjintä

text: Syrjiviä seuraamuksia voi liittyä kaikkiin kilpailunrajoituksiin. Syrjintä voi merkitä myös määräävän markkina-aseman väärinkäyttöä tai julkisen vallan harjoittamaa protektionismia. Jos eri alueiden markkinatilanteet vaikuttavat vähän toisiinsa, yritys voi periä korkeita hintoja korkeahintaisella alueella. Eri hintoja eri alueilla käyttämällä yritys voi pyrkiä estämään tuotteiden jälleenvientiä. Samoja hintoja käyttämällä yritys voi vaikeuttaa kilpailijoiden alueellisten hintaerojen hyödyntämistä. Syrjinnan välineenä voidaan käyttää myös uskollisuusalennuksia eli määräalennuksia, jotka eivät perustu suurten tilausten tuottamiin kustannussäästöihin. Kilpailijoiden liiketoimintaa voidaan vaikeuttaa myös saalistushinnoittelulla.


title: Asiakkaan syrjintä

text: Pitkäaikainen asiakkaan syrjintä on merkittävä kilpailun toimivuutta haittaava ongelma. Se ilmenee yleensä silloin, kun myyjällä on määräävä markkina-asema, joka estää syrjittyjen yritysten siirtymisen toisen myyjän asiakkaaksi, tai myyjä pystyy estämään syrjittyjen yritysten ostot syrjivän yrityksen toisilta asiakkailta. Vähäisempi kilpailuongelma on satunnainen tai ajoittainen syrjintä, joka voi ilmetä esimerkiksi markkinoiden siirtyessä tasapainotilasta toiseen. Suomessa pitkäaikainen syrjintä on kilpailunrajoituslain (480/1992, 4 §) mukaan vahingollista kilpailun rajoittamista.


title: Saalistushinnoittelu

text: Saalistushinnoittelu on yrityksen harjoittamaa alihinnoittelua markkinoille tulleen kilpailijan eliminoimiseksi ja kustannusten kattamista korkeammilla hinnoilla kilpailijan poistuttua. Sitä käytetään määräävän markkina-aseman puolustamiseen. Saalistamisen tunnusmerkkejä ovat hinnoittelu alle muuttuvien kustannusten ja tuotannon vähentäminen ankaran hintakilpailun jälkeen.


title: Saalistushinnoittelu

text: Saalistushinnoittelu on kallis ja epävarma tapa kilpailijan poissulkemiseen markkinoilta. Jotta se onnistuisi, saalistavalla yrityksellä pitää olla selvä etu, kuten esimerkiksi julkisen vallan suorittaman sääntelyn aikaansaama suoja. Kilpailijoiden eliminointi saalistushinnoittelulla epäonnistuu myös helposti, sillä hintojen kohoaminen houkuttelee toimialalle uusia kilpailijoita, jolloin alihinnoittelun kustannuksia ei saada katetuksi.


title: Saalistushinnoittelu

text: Suomessa merkittävä saalistushinnoittelua koskenut tapaus koski Valio-meijeriyhtiön maidon hinnoittelua, josta markkinaoikeus tuomitsi Valiolle 70 miljoonan euron seuraamusmaksun vuonna 2014.


title: Bruno Jasieński

text: Bruno Jasieński, oikealta nimeltään Wiktor Bruno Zysman, venäjäksi Bruno (Viktor) Jakovlevitš Jasenski (Бру́но (Ви́ктор) Я́ковлевич Ясе́нский, 17. heinäkuuta 1901 Radomin läänin Sandomierzin kihlakunnan Klimontówin kylä, nykyinen Puola – 17. syyskuuta 1938 Kommunarka, Moskovan alue) oli puolalainen ja neuvostoliittolainen kirjailija. Hän kirjoitti puolan lisäksi myös ranskaksi ja venäjäksi.


title: Bruno Jasieński

text: Jasieński syntyi maalaislääkärin perheeseen. Hän kävi koulua Varsovassa ja siirtyi perheensä mukana vuosiksi 1914–1917 Moskovaan, jossa hän kävi puolalaista lukiota. Vuonna 1918 hän muutti Puolaan ja opiskeli Krakovan yliopistossa. Vuodesta 1918 lähtien hän kirjoitti futuristisia runoja ensimmäisten joukossa Puolassa. Valmistuttuaan yliopistosta Jasieński työskenteli Lvivissä ilmestyneen kommunistilehden toimittajana. Jasieńskin Puolan-kauden pääteos on vuoden 1846 talonpoikaiskapinaa kuvaava runoelma "Slowo o Jakóbie Szeli" (”Kertomus Jakób Szelistä”, 1926).


title: Bruno Jasieński

text: Vuonna 1925 Jasieński joutui poliittisen painostuksen vuoksi muuttamaan Pariisiin Ranskaan, jossa hän työskenteli autotehtaalla ja liittyi Ranskan kommunistiseen puolueeseen. Jasieński muodosti puolalaisista työläisistä teatteriryhmän, joka esitti hänen "Jakób Szel" -näytelmänsä. Kun poliisi kielsi vierastyöläisten kokoukset, ne muunnettiin teatterissa esitetyiksi ”improvisoiduiksi näytelmiksi”, joihin poliisi ei pystynyt puuttumaan. Jasieński työskenteli myös toimittajana ja kirjoitti useisiin puolalaisiin lehtiin.


title: Bruno Jasieński

text: Vastauksena Paul Morandin neuvostovastaiseen pamflettiin "Je brûle Moscou" (”Minä poltan Moskovan”) hän kirjoitti utopistisen vallankumousromaanin "Minä poltan Pariisin" ("Je brûle Paris", 1928). Romaani kirjoitettiin puolaksi, mutta se julkaistiin alun perin ranskankielisenä käännöksenä L'Humanité-lehdessä vuonna 1928 ja myöhemmin myös kirjana. Teos sai Ranskassa suurta huomiota. Romaanin ilmestyttyä Jasieński karkotettiin Ranskasta Saksaan poliittisen propagandan levittäjänä. Vuonna 1929 Jasieński vaimoineen siirtyi Leningradiin Neuvostoliittoon, jossa hän työskenteli toimittajana ja kirjailijana. Jasieńskin utopiaromaanista oli julkaistu venäjänkielinen laitos, ja 130 000 kappaleen painos myytiin loppuun päivässä.


title: Bruno Jasieński

text: Vuonna 1930 Jasieńskista tuli NKP(b):n jäsen. Vuonna 1934 hänet valittiin Neuvostoliiton kirjailijaliiton hallitukseen. Jasieńskin Neuvostoliiton-vaiheen merkittävin teos on poleeminen romaani "Ihminen vaihtaa nahkaansa" ("Tšelovek menjajet kožu", 1932–33), joka kuvaa sosialistista rakennustyötä Tadžikistanissa. Vuodesta 1936 lähtien hän kirjoitti fasismin nousua käsittelevää romaania "Zagovor ravnodušnyh" (”Välinpitämättömien salaliitto”). Kirjailija puolusti avoimesti Neuvostoliitossa arvostelun kohteeksi joutuneita kulttuurivaikuttajia, mutta joutui myöhemmin itse Stalinin vainojen uhriksi. Hänet pidätettiin 31. heinäkuuta 1937 ja joutui vankeutensa aikana kidutetuksi. Hänet tuomittiin kuolemaan vastavallankumouksellisesta toiminnasta syytettynä ja ammuttiin 17. syyskuuta 1938 Butyrkan vankilassa Moskovan lähellä Kommunarkassa. Jasieńskin ensimmäinen vaimo vangittiin ja teloitettiin vuonna 1937. Hänen toinen vaimonsa pidätettiin vuonna 1939 ja hän joutui viettämään seitsemäntoista vuotta vankileireillä. Jasieńskin poika kasvatettiin vanhemmistaan tietämättömänä orpokodissa. Saatuaan toisen maailmansodan jälkeen selville puolalaisen sukunimensä hän otti sen uudelleen käyttöön. Bruno Jasieński todettiin syyttömäksi Josif Stalinin kuoleman jälkeen vuonna 1955.


title: Bruno Jasieński

text:
Vuonna 1956 julkaistiin osa Jasieńskin kesken jääneestä romaanista. Sen tunnuslauseesta tuli kuuluisa:
»Älä pelkää vihollisia – pahimmassa tapauksessa he voivat tappaa sinut. Älä pelkää ystäviä – pahimmassa tapauksessa he voivat sinut pettää. Pelkää välinpitämättömiä – he eivät tapa eivätkä petä, mutta vain heidän hiljaisella myötävaikutuksellaan maailmassa on petturuutta ja murhia.»


title: Dean

text: Dean on latinan kielen sanasta "decanus" johdettu nimi, joka on käytössä etu- ja sukunimenä sekä paikannimenä. Se esiintyy myös yritysnimenä.


title: South African Broadcasting Corporation

text: South African Broadcasting Corporation (SABC) on Etelä-Afrikan julkinen yleisradioyhtiö.


title: South African Broadcasting Corporation

text: SABC:tä hallinnoi johtokunta, jonka julkisten kuulemistilaisuuksien jälkeen nimittää Etelä-Afrikan presidentti. SABC:llä on nykyisin noin 3 500 työntekijää, joista 59 % on mustia ja 41 % valkoisia. SABC:n rahoituksesta 76 % tulee mainostuloista ja sponsorisopimuksista, 16 % televisiolupamaksuista ja 8 % muun muassa vuokra- ja korkotuloista.


title: South African Broadcasting Corporation

text: SABC:lla on kahdeksantoista radiokanavaa, joista 15 on keskittyneet julkisen palvelun tehtävän suorittamiseen. Yksitoista kanavaa lähettää ohjelmia kukin yhdellä maan virallisista kielistä. Kuuntelututkimusten mukaan 78 % maan aikuisväestöstä kuuntelee SABC:n radiokanavia. Maan katsotuin televisiokanava on SABC1, jonka ohjelmistoon kuuluu uutisia, viihdettä ja urheilua useilla eri kielillä. SABC2 lähettää valtaosan SABC:n afrikaansinkielisestä ohjelmasta ja sisältää myös paljon paikallisesti tehtyjä ohjelmia. SABC3 on pääsääntöisesti englanninkielinen ja sen ohjelmistoon kuuluu paljon yhdysvaltalaisia ja brittiläisiä komedioita ja draamoja. SABC:n katsojaosuus on noin 74 %.


title: South African Broadcasting Corporation

text: Ensimmäiset radiolähetykset aloitettiin Etelä-Afrikassa vuosina 1923-24 ja seuraavina vuosina paikallisia radiokanavia syntyi Johannesburgiin, Kapkaupunkiin ja Durbaniin. Kolme paikallista radiokanavaa yhdistyi 1. huhtikuuta 1927 "African Broadcasting Corporationiksi". 1930-luvun laman aiheuttamien talousvaikeuksien vuoksi maan pääministerin James Barry Munnik Hertzogin aloitteesta SABC perustettiin parlamentin päätöksellä ("Act 22") 1. elokuuta 1936. Aluksi SABC lähetti vain englanninkielistä ohjelmaa, mutta parlamentin päätöksen mukaisesti rinnakkainen afrikaansinkielinen palvelu aloitettiin vuonna 1937. 1940-luvulla SABC aloitti myös lähetykset eri afrikkalaisilla kielillä.


title: South African Broadcasting Corporation

text: Televisiolähetykset alkoivat Etelä-Afrikassa vasta vuonna 1975. SABC:llä oli monopoli televisiolähetyksissä vuoteen 1986 asti, jolloin tilausperiaatteella toiminut MNet-kanava perustettiin. Vuoden 1994 jälkeen maahan on perustettu lukuisia uusia kanavia niin SABC:n kun yksityisten toimijoiden taholta.


title: Fleishman-Hillard

text: FleishmanHillard International Communications on yhdysvaltalainen markkinointiviestintäyhtiö, jonka toimipaikka on St. Louisissa Missourissa. Sillä on laaja toimipaikkaverkosto ympäri maailmaa. Se kuuluu Omnicom Group Inc:iin.


title: Fleishman-Hillard

text: Yrityksellä on tytäryhtiöitä ja yhteistyökumppanitoimistoja. Suomessa FleishmanHillardia edustaa Eurofacts Oy, joka on erikoistunut yhteiskunnalliseen vaikuttamiseen ja viestintään. Eurofactsillä on toimistot Helsingissä ja Pietarissa.


title: Ykkösen kausi 1996

text: Ykkösen kausi 1996 oli Suomen jalkapallon toiseksi korkeimman sarjatason kausi. Kausi pelattiin kahtena 10 joukkueen lohkona kolminkertaisena sarjana. Etelälohkon voittaja oli Hangö IK ja pohjoislohkon TP-Seinäjoki. Lohkovoittajat pelasivat kaksiosaisen karsinnan suorasta noususta Veikkausliigaan, jonka TP-Seinäjoki voitti. Lohkojen kolme viimeistä putosivat suoraan Kakkoseen.


title: Ykkösen kausi 1996

text: Hangö IK karsi liigapaikasta Helsingin Jalkapalloklubin kanssa. HJK oli sijoittunut Veikkausliigassa kaudella 1996 kuuden joukkueen alemmassa loppusarjassa kolmanneksi. Veikkausliigassa alemmassa loppusarjassa sijoille 4–6 sijoittuneet putosivat suoraan, koska joukkuemäärää pudotettiin kahdestatoista kymmeneen kaudeksi 1997. HJK säilytti paikkansa Veikkausliigassa.TP Seinäjoki nousi liigaan yhteismaalein 8–2. HJK oli joutunut karsintaan, koska sijoittui Veikkausliigassa yhdeksänneksi, eli oli alemman loppusarjan kolmas. HJK säilytti paikkansa liigassa yhteismaalein 2–1.


title: Ryūhei Kawada

text: Ryūhei Kawada (; s. 12. tammikuuta 1976) on japanilainen sitoutumaton vihreä poliitikko, joka sai ylähuonepaikan vuoden 2007 vaaleissa. Hän on ollut pitkään HIV-positiivinen; hän oli yksi lukuisista hemofiliapotilaista, jotka saivat tartunnan verituotteista 1980-luvun aikana. Tapaukset johtivat skandaaliin ja lopulta kolmeen vankeustuomioon, joista pisin oli kahden vuoden mittainen. Kaikki tuomitut olivat skandaalin keskipisteeseen joutuneesta Green Cross Corporationista.


title: Ryūhei Kawada

text: Kawada on toiminut television uutistenlukijana ja luennoinut Matsumoton yliopistolla.


title: Ryūhei Kawada

text: Kawada kuuli HIV-tartunnastaan vuonna 1986 äidiltään Etsuko Kawadalta, joka myös on nykyisin politiikassa.


title: Bundesautobahn 8

text: Bundesautobahn 8 (BAB 8), lyhyemmin Autobahn 8 (A 8), on 497 kilometriä pitkä luoteis–kaakkoissuuntainen moottoritie Etelä-Saksassa. Väylä sijaitsee Saarlandin, Rheinland-Pfalzin, Baden-Württembergin ja Baijerin osavaltioissa. BAB 8:n reitti kulkee Luxemburgin rajalta Saarlandista kaakkoiseen Baijeriin Itävallan rajalle.


title: Bundesautobahn 8

text: A 8 jakautuu kolmeen osaan. Läntisin osuus päättyy Pirmasensiin, moottoritie jatkuu jälleen Karlsruhessa ja kulkee Stuttgartin eteläpuolitse Müncheniin, jossa se päättyy kaupungin katuverkkoon. A 8:n itäisin osuus alkaa Münchenin sisemmältä kehätieltä. Vaikka A 8:aa on modernisoitu, osa siitä on edelleen 1930-luvun asussaan. Eritoten Baijerissa on vanhanaikaisia osuuksia on jyrkkine mäkineen ja tiukkoine mutkineen. A 8:n uudistamiskohteisiin kuuluu muun muassa Ulmin ja Münchenin välisen osuuden kuusikaistaistaminen.


title: Bundesautobahn 8

text: Nykyisen A 8:n rakennustyö aloitettiin 21. maaliskuuta 1934 osuudella München–Salzburg. Tuolloin tien nimi oli Reichsautobahn 26. Samaan aikaan aloitettiin moottoriteiden rakentaminen 22:ssa paikassa eri puolilla Saksaa. Moottoritieosuus Karlsruhe–Salzburg valmistui natsi-Saksan aikana. Adolf Hitler vaati, että Münchenin itäpuolella tie rakennettiin maisemallisesti näyttäviin paikkoihin rakennusteknisesti järkevämpien reittien sijasta. Toisen maailmansodan aikana ainakin yksi osuus moottoritiellä A 8 Augsburgin ja Münchenin välillä toimi sotilaslentokoneiden varikkoalueena. Koneet pystyivät lähtemään operaatioihinsa suoraan moottoritieltä. Sodan viimeisinä päivinä Wehrmacht räjäytti useita A 8:n siltoja.


title: Bundesautobahn 8

text: Sodassa aiheutetut vahingot korjattiin liittotasavallan varhaisvuosina. Karlruhessa käytettiin osaa moottoriteistä A 8 ja A 5 vuosina 1946–1951 kilpa-ajoihin (Karlsruher Dreiecksrennen). Kilpailun osanottajia olivat muun muassa Karl Kling ja Hans Stuck. Vuonna 1958 Adelsriedin liittymässä vihittiin käyttöön Saksan ensimmäinen moottoritiekirkko (Autobahnkirche).


title: Bundesautobahn 8

text: Friedrichstalin risteyksestä (Dreieck Friedrichstal) suuntaa etelään kohti Saarbrückeniä 11,9-kilometrinen moottoritie A 623, joka haarautuu Rodenhofissa aivan Saarbrückenin keskustan pohjoispuolella läntiseen ja itäiseen reittiin. Stuttgartin risteyksessä (Kreuz Stuttgart, liittymänumero 51) A 8 risteää Baden-Württembergin halki kulkevan 283-kilometrisen A 81:n kanssa. Risteyksestä pohjoiseen A 81 jatkuu moottoritienä A 831, jonka pituus on 2,3 km. Stuttgartin keskustaan A 831:n reitti jatkuu osana valtatietä B 14. Münchenissä A 8:lta on yhteys Münchenin kehätielle A 99 neliökilometrisen Eschenrieder Spangen kautta (puhekielessä ja liikenneradiossa käytetään myös nimeä A 99a). Virallisesti A 99a on osa moottoritietä A 99. Liikenne A 8:lta itään A 99:lle ja A 99:ltä länteen A 8:lle järjestyy A 99a:n välityksellä. A 8 ja A 99 risteävät Münchenin läntisessä risteyksessä (Kreuz München-West, numero 81).


title: Bundesautobahn 8

text: A 8 on jätetty rakentamatta Pfälzerwaldin metsäseudulla. Pfälzerwaldin länsireunalta Pirmasensista liikenne kulkee seudun itäreunalle Laundau in der Pfalziin valtatietä B 10 (Bundesstraße 10), joka tällä osuudella on rakennettu nelikaistaiseksi ja tasoristeyksettömäksi. Landausta Karlsruheen A 8:n liikenne kulkee moottoritietä A 65. A 8 jatkuu jälleen Dreieck Karlsruhessa eli moottoriteiden A 5 ja A 8 risteyksessä.


title: Bundesautobahn 8

text: BAB 8:n Schwabenin Juralla kulkevaa 16-kilometristä osuutta kutsutaan nimellä "Albaufstieg". Müncheniin vievä ajorata on linjattu Wiesensteigin pikkukaupungin kautta ja Stuttgartiin vievä ajorata puolestaan Drackensteinin kylän kautta. Ensin mainittu ajorata kulkee 624 metriä pitkän Lämmerbuckeltunnelin kautta ja jälkimmäinen 60 metriä pitkän Nasenfelstunnelin kautta. Ajoratojen väliin jää muutaman neliökilometrin laajuinen metsä- ja niittyalue. Lämmerbuckeltunnelia alettiin rakentaa syksyllä 1937, se puhkaistiin kesällä 1938 ja valmistui 1942. Tunnelia käytettiin alussa aseteollisuuden tarpeisiin. Siellä toimi muun muassa Daimler-Benz. Maa-alue tunnelin yläpuolella kuuluu edelleen Daimler-konsernille, jolla on alueella koulutuskeskus. BAB 8:n muita erikoisuuksia ovat muun muassa moottoritien päälle rakennettu Messe Stuttgartin pysäköintihalli ja Fengshui-tyylinen levähdysalue Raststätte Gruibingen nelisenkymmentä kilometriä Stuttgartista kaakkoon.


title: Bundesautobahn 8

text: Moottoritie A 8:n turvallisuustaso on Saksan heikoimpia. Nykyvaatimusten mukaiset kiihdytyskaistat ja hätäkaistat puuttuvat uudistamattomilta osuuksilta. Merzig-Wellingenin ja Merzig-Schwemlingenin liittymien välillä moottoritie A 8 on vain kolmikaistainen (kaksi kaistaa Luxemburgin suuntaan, yksi kaista Merzigin suuntaan). BAB 8:n vilkkain osuus on seitsenkaistainen väli Dreieck Leonberg–Kreuz Stuttgart, joka on myös osa moottoritietä A 81.


title: Bundesautobahn 9

text: Bundesautobahn 9 (BAB 9), lyhyemmin Autobahn 9 (A 9), on 529 kilometriä pitkä pohjois–eteläsuuntainen moottoritie Saksassa. Se yhdistää toisiinsa Berliinin ja Münchenin. Väylä sijaitsee Brandenburgin, Saksi-Anhaltin, Saksin, Thüringenin ja Baijerin osavaltioissa.


title: Bundesautobahn 9

text: A 9 alkaa moottoritieltä A 10 eli Berliner Ringiltä Potsdamin risteyksestä noin 30 km Berliinin rajalta lounaaseen ja päättyy Münchenin Schwabingin kaupunginosaan, jossa se yhtyy Münchenin sisempään kehätiehen eli Mittlerer Ringiin (B 2R).


title: Bundesautobahn 9

text: A 9 on Saksan vanhimpia osavaltioiden välisiä moottoritieyhteyksiä. Se otettiin asteittain käyttöön vuodesta 1936 alkaen. Merkittävä yksittäinen laajennus oli Schkeuditzin ja Bad Berneckin 164-kilometrisen välin käyttöönotto. Moottoritie Berliinistä Müncheniin oli kokonaisuudessaan valmis 1941, kun Schnaittachin alueella avattiin liikenteelle toinen ajorata, pituudeltaan 3,7 km. Vuoden 1974 tienumerointiuudistukseen asti nykyisen A 9:n tunnus oli A 3.


title: Bundesautobahn 9

text: Toisen maailmansodan lopusta Saksojen jälleenyhdistymiseen A 9 oli yksi kolmesta Länsi-Saksan ja Länsi-Berliinin välisestä transitoyhteydestä. Sen keltapohjaisiin tienviittoihin oli kirjoitettu mustalla "Transit". Etäisyysviitoissa luki yleisesti "Berlin – Hauptstadt der DDR" ("Berliini – DDR:n pääkaupunki). A 9 oli DDR:n alueella varsin huonossa kunnossa.


title: Bundesautobahn 9

text: Vuosina 1945–1966 moottoritie A 9 oli poikki Baijerin ja Thüringenin rajalla, joka tuolloin oli Saksojen välinen valtakunnanraja. Saksan joukot olivat tuhonneet Saale-joen sillan toisen maailmansodan lopussa. Liikenne rajan yli järjestyi tuolloin moottoritien A 72 välityksellä. Entisen DDR:n alueella moottoritie A 9:n ajoradat rakennettiin toisistaan erilleen Saksojen jälleenyhdistymisen jälkeen.


title: Bundesautobahn 9

text: Liittymän Dessau-Süd eteläpuolelle rakennettiin alun perin nopeuskokeiluille ja kilpa-ajoille sopiva osuus ("Dessauer Rennstrecke") yhtenäisine keskikaistattomine betonipintoineen ja pilarittomine kaarisiltoineen. Osuutta käytettiin toisen maailmansodan aikana lentokoneiden varalaskupaikkana. Vuonna 1936 valmistunut moottoriteiden A 9 ja A 14 risteys eli Schkeuditzer Kreuz Leipzig-Hallen seudulla on Saksan vanhin apilanlehtiristeys.


title: Bundesautobahn 9

text: Pohjois-Baijerissa Bad Berneckin länsipuolella A 9 kulki alkuaan Lanzendorfin kylän halki. Kylän asukkaille linjaus oli rasittava, joten moottoritie siirrettiin tien uudelleenrakentamisen yhteydessä vuonna 1997 kulkemaan Lanzendorfin itäpuolitse. Vanha linjaus erottuu edelleen selkeästi maastossa. Sen päälle rakennettiin Lanzendorfin moottoritiekirkko (Autobahnkirche Lanzendorf), joka vihittiin käyttöön 6. lokakuuta 1996. Myös Trockaun kylän kohdalla Pegnitzissä linjausta siirrettiin hieman itään.


title: Bundesautobahn 9

text: Saksan vanhin moottoriteiden levähdysalue, Rodaborn Triptisin seudulla, suljettiin 30. kesäkuuta 2004. Syynä oli tie leventäminen kuusikaistaiseksi. Rodaborn avattiin 1928 Triptisin asukkaiden virkistyskohteeksi ja moottoritien valmistuttua vuonna 1936 siitä tehtiin Saksan ensimmäinen moottoritien levähdysalue eli Autobahnraststätte. DDR:n vuosina Rodaborn palvelli ainoastaan transitoliikennettä. Liittymän Dessau-Ost läheisyydessä sijaitsi vuodesta 1939 "moottoritiekylpylä Mildensee" ("Reichsautobahnbad Mildensee"). Soramonttu, josta oli otettu rakennusmateriaalia moottoritien ja sen kokoojateiden rakentamiseen, muutettiin virkistyskäyttöön sopivaksi altaaksi. Nykyisin allas on lähimatkailukohde ja se tunnetaan nimellä "Strandbad Adria".


title: Bundesautobahn 9

text: Saksojen jälleenyhdistymisen jälkeen A 9:n kuusikaistaistaminen välillä Berliini–Nürnberg kuului maan tärkeimpiin liikennehankkeisiin. Osuus Nürnbergistä Müncheniin rakennettiin kuusikaistaiseksi jo 1970-luvulla.


title: Bundesautobahn 9

text: Münchenin sisääntulotiestä (risteyksestä München-Nord kohti keskustaa) kaavailtiin aikoinaan moottoritietä A 990, mutta sisääntulotieosuus päätettiin sisällyttää osaksi A 9:ää. München-Nordissa A 9 risteää Münchenin kehätien A 99:n kanssa. A 99:ltä on suora yhteys muun muassa moottoritielle A 8 (Kehä A 99 länteen A 8:n risteykseen: → Stuttgart → Luxemburg; Kehä A 99 itään A 8:n risteykseen: → Salzburg → Wien). A 9 päättyy Münchenin sisemmälle kehätielle (Mittlerer Ring eli B 2R) ydinkeskustan pohjoispuolelle.


title: Bundesautobahn 9

text: Neufahrnin risteyksen ja München-Nordin risteyksen välillä kulkee noin 150 000 ajoneuvoa vuorokaudessa. Osuus on rakennettu kahdeksankaistaiseksi. Liittymän München-Fröttmaning kohdalla (48° 12′ 14″ N, 11° 37′ 14″) ajoratojen välissä sijaitsee pieni pronssipatsas "Berliner Bär". Patsaan vastakappale on puolestaan Berliinissä moottoritien A 115 varrella, joka yhdistää Berliinin kehätien A 10:n sisempään kehään A 100.


title: Caroline Krook

text: Caroline Krook (s. 18. marraskuuta 1944 Tukholma) on Tukholman hiippakunnan entinen piispa (1998–2009). Häntä edelsi Henrik Svenungsson ja seurasi Eva Brunne.


title: Caroline Krook

text: Lundin yliopistossa teologiaa opiskellut Krook vihittiin luterilaisen Ruotsin kirkon papiksi Lundin hiippakunnassa vuonna 1969. Hän on valmistunut teologian lisensiaatiksi vuonna 1985 ja kouluttautunut myös psykoterapeutiksi. Ennen vihkimystään piispaksi hän toimi muun muassa Suurkirkon tuomiorovastina.


title: Stage One

text: Stage One on dancehall-artisti Sean Paulin ensimmäinen studioalbumi, joka julkaistiin Yhdysvalloissa 28. maaliskuuta 2000.


title: Stage One

text: Albumi sijoittui Billboard 200 -listan 109. sijalle 8 982 kappaleen viikkomyynnillään. Albumia on myyty vain noin 350 000 kappaletta, eli se on Sean Paulin huonoiten myynyt albumi. Albumilta julkaistiin yksi single: "Deport Them".


title: Ira

text: Ira on etunimi, joka eri maissa esiintyy sekä miehen että naisen nimenä.


title: Ira

text: Venäjällä ja Suomessa Ira on naisen nimi, joka on lyhentymä kreikan nimestä Eirene (, joka merkitsee rauhaa ja oli myös kreikkalaisen rauhan jumalattaren nimi. Englanninkielisissä maissa Ira on miehen nimi, joka on peräisin heprean tarkkaavaista tarkoittavasta sanasta "ira" (tai "iira") ja mainitaan myös Vanhassa testamentissa erään Daavidin-aikaisen papin nimenä.


title: Ira

text: Suomessa Ira on Väestörekisterikeskuksen tietojen annettu maaliskuun 2014 loppuun mennessä nimeksi noin 1500 naiselle ja alle 30 miehelle. Nimestä esiintyy almanakassakin myös harvinaisempi muoto Iro, mutta se on annettu alle 100 henkilölle. Iro on myös Kalevalassa mainittu myyttinen henkilö.


title: Nauhaparatiisiharakka

text: Nauhaparatiisiharakka ("Astrapia mayeri") on Papua-Uudessa-Guineassa tavattava paratiisilintuihin kuuluva varpuslintu. IUCN luokittelee nauhaparatiisiharakan silmälläpidettäväksi lajiksi.


title: Nauhaparatiisiharakka

text: Nauhaparatiisiharakka on yksi viimeisimmistä omaksi lajikseen kuvatuista paratiisilinnuista. Ensimmäinen maininta linnusta on vuodelta 1936 kirjasta nimeltään "Papuan Wonderland". Selostus lajista oli kuitenkin lyhyt eikä lajia pidetty sen perusteella omanaan. Vuonna 1938 australialainen lintutieteilijä Fred Shaw Mayer lähetti kaksi koiraslinnun pyrstösulkaa British Museum of Natural Historyyn ja laji nimettiin hänen mukaansa vuonna 1939.


title: Nauhaparatiisiharakka

text: Nauhaparatiisiharakka on kooltaan 25–32 cm pitkä, koiraiden ollessa naaraita kookkaampia. Koiraan selkä on väritykseltään musta ja hohtaa pronssin tai vihreän värisenä. Pää, kurkku ja rinnan yläosa ovat väriltään hohtavan vihreät ja kurkussa ja rinnassa on myös violetti vivahde. Koiraan posket ja pään takaosa ovat väritykseltään hohtavan violetit. Nauhaparatiisiharakkakoiraan pyrstö on hyvin pitkä, jopa 90 cm. Pyrstö on musta lukuun ottamatta kahta pisintä keskimmäistä pyrstösulkaa, jotka ovat valkoiset ja mustakärkiset. Naaras on väriltään vaatimattomampi. Selkä on sinimusta ja muuttuu ruskeanmustaksi perässä. Pää on vihertävänhohtavan musta ja rinta on ruskea ja voimakkaasti mustan raidoittama. Siivet ovat ruskeat. Myös naaraiden pyrstösulat ovat pitkät, mutta koiraan pyrstö on huomattavasti pidempi.


title: Nauhaparatiisiharakka

text: Nauhaparatiisiharakka elää Papua-Uuden-Guinean keskiosissa Strickland River-joelta Mount Hagenin ja Mount Giluwen läheisyyteen. Linnun elinympäristöä ovat vuoristometsät, jotka sijaitsevat 2 200–3 400 metrin korkeudella merenpinnasta. Laji tulee toimeen myös hakatuissa metsissä, vaikka laajat hakkuut ovatkin uhka kannalle. Suurin uhka on lajin metsästys sen värikkäiden höyhenten vuoksi.


title: Nauhaparatiisiharakka

text: Nauhaparatiisiharakkakoirailla voi olla useita naaraita ja koirailla on perinteisiä esiintymisalueita. Koiraat esittelevät naaraille höyhenpukuaan ja houkuttelevat naaraita heiluttelemalla pyrstöään ja siipiään. Pesimäkausi kestää toukokuusta maaliskuulle. Ainoastaan naaras rakentaa kuppimaisen pesän ja munii yhdestä kahteen munaa. Naaras hautoo munia kolmisen viikkoa. Koiras ei osallistu hautomiseen eikä poikasten ruokkimiseen.


title: Nauhaparatiisiharakka

text: Nauhaparatiisiharakan ravinto koostuu pääasiassa hedelmistä ja siemenistä. Laji voi syödä myös selkärangattomia ja pieniä selkärankaisia eläimiä, kuten sammakoita tai liskoja.


title: Uudenseelanninunkarilaiset

text: Uudenseelanninunkarilaiset ovat Uudessa-Seelannissa asuvia unkarilaisia tai heidän jälkeläisiään. Uudessa-Seelannissa heitä on arviolta yhteensä 1 476. He puhuvat äidinkielinään englantia ja unkaria. Vuonna 2001 894 henkilöä piti itseään unkarilaisena, 1 191 henkilöä puhui unkaria ja 987 henkilöä oli syntynyt Unkarissa.


title: Uudenseelanninunkarilaiset

text: Ensimmäiset unkarilaiset saapuivat Uuteen-Seelantiin 1840- ja 1850-luvuilla etupäässä vuonna 1848 tapahtuneen kansannousun seurauksena, mutta useimmat eivät jääneet maahan pysyvästi. 1860-luvulla Otagossa tapahtuneeseen kultaryntäykseen osallistui Unkarista pieniä ryhmiä. Eräs saapuneista, lakimies Zsigmond Vékey, tuli sanomalehtimieheksi "Otago Daily Times" sanomalehteen. Myöhemmin hän palasi takaisin Unkariin. Ensimmäiset pystyvät emigrantit saapuivat Uuteen-Seelantiin vuosina 1872-1876.


title: Uudenseelanninunkarilaiset

text:
Vuonna 1909 Soutlannin Tuatapereeseen saapui Csongrádista kotoisin oleva István Rácz. Hän kehui Unkariin lähettämissään kirjeissä maan tarjoamia mahdollisuuksia, ja sen seurauksena 1911 vielä kolme perhettä (Szivák, Kókay ja Kollát) seurasi häntä. Seuraavien kahden vuosikymmenen aikana vielä noin 100 perhettä tuli Csongrádista Tuatapereeseen.
Muutamista heidän jälkeläisistään on tullut tunnettuja; esimerkiksi István Kókayn pojasta, Stephen Kokaysta on tullut Wallacen läänin edustaja ja Mike Raczista on tullut Guinnessin ennätyksen haltija.


title: Uudenseelanninunkarilaiset

text: Ennen toista maailmansotaa Uuteen-Seelantiin saapui 55 unkarilaista maahanmuuttajaa. Pian sodan päätyttyä heitä saapui 62. 1950-luvun alkuun mennessä unkarilaisia tuli 136 lisää. Suurin evakkoryhmä, tarkalleen ottaen 1 099 henkilöä, saapui vuoden 1956 vallankumouksen jälkeen. He asettuivat asumaan Aucklandiin, Wellingtoniin ja Christchurchiin. 1970-lukuun mennessä vielä noin 290 henkilöä muutti Uuteen-Seelantiin.


title: Esko Jämsén

text: Esko Olavi Jämsén (13. tammikuuta 1938 Suonenjoki – 31. heinäkuuta 1972 Jyväskylä) oli suomalainen toimittaja ja kirjailija.


title: Esko Jämsén

text: Jämsénin vanhemmat olivat työmies Arvo Evert Jämsén ja Aune Orvokki Korhonen. Hän kävi Työväen akatemian 1957–1958 ja opiskeli Yhteiskunnallisessa korkeakoulussa 1958–1960.


title: Esko Jämsén

text: Jämsén voitti J. H. Erkon kirjoituskilpailun 1963.


title: Dutty Rock

text: Dutty Rock on dancehall-artisti Sean Paulin toinen studioalbumi. Albumi julkaistiin 24. syyskuuta 2002.


title: Dutty Rock

text: Albumi menestyi paljon paremmin kuin Paulin edellinen albumi "Stage One". "Dutty Rock" sijoittui Billboard 200 -listan 9. sijalle ja Britannian albumilistan 2. sijalle. Albumi sisältää myös Paulin listaykköshitit ”Get Busy” ja ”Baby Boy” (feat. Beyoncé). Albumin muut singlet olivat ”Gimme the Light”, ”Like Glue” ja ”I’m Still in Love with You”. Albumin kaikki singlet sijoittuivat vähintään kuuden parhaan joukkoon Britannian singlelistalla. Albumia myytiin ensimmäisellä viikolla 65 000 kappaletta, ja kaikkiaan sitä on myyty 6 miljoonaa kappaletta. Paul sai "Dutty Rockista" myös parhaan reggae-albumin Grammy-palkinnon.


title: Safonovo

text: Safonovo () on kaupunki Smolenskin alueella Venäjällä. Se sijaitsee Dneprin vesistöön kuuluvan Vopets-joen varrella 102 kilometriä Smolenskista koilliseen. Kaupunki on Safonovon piirin keskus. Kaupungissa asui 46 116 henkeä (vuonna 2010).


title: Safonovo

text: Kaupungin kautta kulkee Moskovan ja Smolenskin välinen rautatie, jonka radan asema sijaitsee keskustan eteläpuolella. Vain kolme kilometriä keskustan pohjoispuolitse kulkeva valtatie M1 ("Belarus") tuo nopean maantieyhteyden niin pääkaupunki Moskovaan, alueen pääkaupunkiin Smolenskiin kuin naapurimaahan Valko-Venäjällekin.


title: Safonovo

text: Safonovo on saanut alkunsa samannimisen kylän paikalle syntyneestä rautatieaseman taajamasta. Myöhemmin sen talous perustui lähistöllä sijaitsevien ruskohiiliesiintymien hyödyntämiseen. Vuonna 1952 Safonovosta tuli kaupunki. Nykyään se on maatalousalueen keskus, jossa on mm. kone- ja laite- sekä muoviteollisuutta.


title: Matti Särkkä

text: Matti Juhani Särkkä (s. 23. marraskuuta 1940 Jyväskylä) on Turussa asuva suomalainen kuvataiteilija ja kirjailija.


title: Matti Särkkä

text: Särkkä perusti yhdessä Vesa Niinikankaan kanssa 1999 Turkuun runouteen ja matkakirjoihin erikoistuneen pienkustantamon Enostone mutta luopui kustantamon osakkuudesta 2002 ja on sen jälkeen ollut vapaa kirjailija.


title: Raaka-aine (yhtye)

text: Raaka-Aine on vuonna 1995 Lahdessa perustettu suomirockyhtye. Raaka-Aineen kappaleita ovat muun muassa "Miehen työ", "Totuudesta" ja "Kuolematon".


title: Raaka-aine (yhtye)

text: Kriitikot ovat verranneet yhtyeen musiikkia muun muassa Kotiteollisuuteen, Apulantaan, Klamydiaan ja Trio Niskalaukaukseen


title: Raaka-aine (yhtye)

text: Vuodesta 2005 lähtien yhtye on kiertänyt aktiivisesti ympäri Suomea noin 50 keikan vuositahdilla. Yhtye julkaisi alkuvuosinaan muutamia omakustannelevyjä mutta ensimmäisen levytyssopimuksena Raaka-Aine allekirjoitti vuoden 2009 syyskuussa levy-yhtiö Edel Recordsin kanssa. Albumit "Kipupisteet" (2010) ja "Shokkiterapiaa" (2011)julkaistiin yhtiön Hyena Records -alamerkin kautta.


title: Raaka-aine (yhtye)

text: Debyyttialbumi Kipupisteet julkaistiin 17. huhtikuuta 2010 ja ensimmäisellä listaviikollaan se nousi Suomen virallisen albumilistan sijalle 12. Tätä korkeammalle albumi ei ole noussut.


title: Raaka-aine (yhtye)

text: Laulajavaihdoksen (2012) jälkeen yhtye perusti oman osakeyhtiön, jonka kautta ovat julkaisseet albumit "Ennen kuin toivosta luovutaan" (2013) ja tuoreimman "IV" (2016).


title: Raaka-aine (yhtye)

text: Raaka-Aineen perustaja, laulaja ja säveltäjä Aapo Kaskinen aloitti musiikinopintonsa Lotilan ala-asteen musiikkiluokilla Lahdessa vuonna 1991. Teini-ikään tultuaan vuonna 1994 hän lopetti pianon soiton ja alkoi harjoitella kitaran soittoa. Seuraavana vuonna kaveripiiristä löytyi rumpali Erkki Lempinen, ja pojat päättivät perustaa kahden hengen yhtyeen. Nimeksi tuli ensin Pata, joka myöhemmin, jo ennen ensimmäistä demoa vaihtui Raaka-Aineeksi. Pian Kaskinen ja Lempinen keksivät pyytää yhtyeen basistiksi ystäväänsä Jani Kärkkäistä. Raaka-Aineen ensimmäinen julkinen esiintyminen oli Joutjärven nuorisotalolla.


title: Raaka-aine (yhtye)

text: Yhtyeen perustaminen ja alkuajat eivät olleet kovin hyvät. Vuonna 1996 pidetyn keikan keskeytti virkavalta, ja myöhemmin vuonna 2006, kun Lordi oli voittanut euroviisut keikalta lähti yleisö, kun Raaka-Aine ei suostunut soittamaan Lordin voittokappaletta "Hard Rock Hallelujahia" .


title: Raaka-aine (yhtye)

text: Vuonna 1998 yhtyeen uudeksi basistiksi tuli Tommi Järveläinen. Ensimmäisen demolevynsä Demo-98 yhtye julkaisi samana vuonna. Vuonna 1999 yhtyeeseen liittyi vakituiseksi basistiksi Jussi Mattelmäki, jolloin Järveläinen siirtyi soittamaan soolokitaraa. Mattelmäestä tuli samalla myös yhtyeen manageri ja yhtyeen toiminta muuttui pikkuhiljaa ammattimaisemmaksi.


title: Raaka-aine (yhtye)

text:
Seuraava omakustannelevy oli "Olipa kerran... Loppuun asti", joka äänitettiin vuoden 2000 keväällä. Levyn kappale "Odota" julkaistiin myöhemmin vuoden 2001 puolella kokoelmalevyllä Suomipunkkia 2.
Vuoden 2002 alussa yhtye nauhoitti kolmannen levynsä, "Syvemmälle"-singlen. Hyvin pian singlen julkaisun jälkeen yhtyeen jäsenet kutsuttiin suorittamaan asevelvollisuutta, ja bänditoiminta jäi vähäiseksi seuraavan vuoden ajan.


title: Raaka-aine (yhtye)

text: Vuonna 2003 soolokitaristi Tommi Järveläinen erosi Raaka-Aineesta, ja yhtye jatkoi kolmijäsenisenä. Vuonna 2004 esiintymisiä oli yhteensä 18, joka oli kolme kertaa edellisvuosia enemmän, ja yhtye pääsi esiintymään useammin myös kotikaupunkinsa ulkopuolelle. Vuonna 2005 yhtye pääsi esiintymään Salpausselän Kisoihin tuhansille katsojille, ja lopulta pitkään jatkunut uuden soolokitaristin etsintä päättyi syksyllä, kun René Piiroinen liittyi Raaka-Aineeseen.


title: Raaka-aine (yhtye)

text: Vuonna 2006 Raaka-Aine äänitti ensimmäisen EP-levynsä Tuomittu. Levyn musiikki oli yhtyeen itsensä mukaan uudistunutta tyyliä, aiempaa rankempaa ja huolellisemmin viimeisteltyä. Esiintymisien määrä alkoi kasvaa huomattavasti EP:n tuoman huomion myötä. Rumpali Lempinen ilmoitti kuitenkin keväällä eroavansa Raaka-Aineesta. Tilalle otettiin pian Kaskisen lapsuudenystävä Tuomas Lampén. Vuoden 2007 lokakuussa Lampén erosi tilapäisesti lähtiessään ulkomaille töihin. Lempinen palasi soittamaan rumpuja, ja hänen sijaisinaan kävivät esiintymisissä myös yhtyeen jäsenten ystävistä Lasse Vehviläinen ja tämän veli Ville Vehviläinen. Lampén palasi soittamaan rumpuja kesän 2008 esiintymisiin. Loppuvuodesta 2008 Piiroinen päätti lopettaa yhtyeessä soittamisen ja keskittyä opiskelemaan. Yhtye jatkoi kuukauden triona soittamalla jo sovittuja keikkoja, kunnes löysivät soolokitaraan helsinkiläisen Pekka Lindemanin. Alkuvuodesta 2009 Raaka-Aine julkaisi taas uutta materiaalia ja "Nimetön" EP-levy julkaistiin tammikuun lopussa. Kitaroita studiossa soittivat Lindeman sekä yhtyeen tässä vaiheessa jo pitkäaikainen sijaiskitaristi Matti Hyyrynen, jota Raaka-Aine oli houkutellut liittymään yhtyeen vakituiseksi soolokitaristiksi. Toukokuussa Hyyrynen viimein luopui muista musiikkiprojekteistaan ja liittyi vakituisesti Raaka-Aineeseen. Yksi Raaka-Aineen tärkeimmistä esiintymisistä keväällä 2009 oli Radio Rock Starba -kilpailun finaali, jossa Raaka-Aine sijoittui kilpailun tuomarin Mikko Koivusipilän mukaan toiseksi.


title: Raaka-aine (yhtye)

text: Neljäntoista vuoden odotuksen jälkeen yhtye solmi ensimmäisen levytyssopimuksensa syyskuussa 2009 Edel Recordsin kanssa. Sopimus koskee yhtä pitkäsoittoa, jonka jälkeen on optio toisesta..


title: Raaka-aine (yhtye)

text:
Ensimmäinen single "Elämän Tarkoitus" julkaistiin tammikuussa 2010.
Levytyssopimuksen tekemisen aikoihin myös moni muu levy-yhtiö tarjosi Raaka-Aineelle sopimusta, mutta yhtye itse ajatteli Edel Recordsin olevan paras vaihtoehto, jos he tahtoisivat menestyä.


title: Raaka-aine (yhtye)

text:
Viikko ennen debyyttialbumin "Kipupisteet" julkaisua yhtyeen kotisivuilla ilmoitettiin soolokitaristin vaihtuvan.
Uudeksi kitaristiksi otettiin Timo Ruokola, ja Kipupisteet julkaistiin 17. huhtikuuta 2010. Kipupisteet nousi virallisen albumilistan sijalle 12.


title: Raaka-aine (yhtye)

text: Albumille valittiin seitsemän uutta ja viisi vanhempaa uudelleen äänitettyä kappaletta. Vanhin näistä on "Olipa kerran... Loppuun asti" demolla (2000) kuultu kappale "Odota" josta myös tehtiin uusittu versio. Alkuperäinen "Odota" oli usean vuoden ajan Raaka-Aineen suurin hitti, ja se pääsi muun muassa "Suomipunkkia 2" -kokoelma-albumille.


title: Raaka-aine (yhtye)

text: "Kipupisteet"-albumilla yhtyeen uusi tyyli vakiintui. Jokainen kappale oli kallistunut heavy metalliin tai hard rockiin, ja myös "Odota", jonka vanhempi versio oli ollut pop rockia, oli nyt muuttunut hard rockiksi.


title: Raaka-aine (yhtye)

text: "Kipupisteet"-albumin myötä Raaka-Aine aloitti "Kipupisteet - kiertueen", joka kulkee ympäri Suomen. Kiertue alkaa Aurasta ja päättyy takaisin Lahteen.


title: Raaka-aine (yhtye)

text: Raaka-Aineen tyylilaji on vaihdellut vuosien aikana paljonkin. Kun vuonna 2000 julkaistiin demo "Olipa kerran... Loppuun asti" sillä kuultiin ensimmäistä kertaa hittikappale "Odota". Odota oli musiikkityyliltään pop rockia. Muita pop-kappaleita yhtyeellä on esimerkiksi "Suru" ja "Ikuiseen Hämärään". Tyylilajissa on ollut kuitenkin poikkeuksia. Muun muassa kappaleet "Miehen työ", "Varjojen valtakunta" ja "Vaarallinen" voitaisiin laskea hard rockiin tai jopa heavy metalliin. Ehkä juuri näiden kappaleiden takia kriitikot vertaavat yhtyeen musiikkia raskaisiin rock/heavy metal -yhtyeisiin, kuten Kotiteollisuuteen ja Trio Niskalaukaukseen. Silti puolestaan kappaleet "Yhteiskuntakelpoinen" ja "Tyhjä arpa" luokitellaan punk rockiin. Raaka-Aineen musiikkityyli on kulkenut siis lähes laidasta laitaan, mutta viime vuosien aikana yhtyeelle on rakentunut oma tyyli.


title: Raaka-aine (yhtye)

text: Tyyli on tällä hetkellä vakiintunut kolmeen tyylilajiin jotka ovat hard rock, heavy metal ja punk rock. Esimerkiksi Radio Rockin haastattelussa yhtye sanoi, että heille on muodostunut oma, raskaamman rockin tyyli.


title: Žizdra

text: Žizdra () on kaupunki Kalugan alueella Venäjällä. Se sijaitsee Okan sivujoen Žizdran rannalla 180 kilometriä Kalugasta lounaaseen. Kaupunki on Žizdran piirin keskus. Asukkaita on 5 900 henkeä (vuonna 2008).


title: Žizdra

text: Kaupunki on perustettu vuonna 1777. 1700–1800-luvuilla se oli puutavarakaupan keskus. Lähistöltä louhittiin rautamalmia, kivihiiltä ja tulenkestävää savea. Toisessa maailmansodassa saksalaiset hävittivät kaupungin täydellisesti. Nykyään siellä on puunjalostuslaitoksia, meijeri ja viinatehdas. Kaupungissa toimii kotiseutumuseo. Sieltä on kotoisin kosmonautti Aleksei Jelisejev.


title: Karhuvuoren ilmavalvontatorni

text: Karhuvuoren ilmavalvontatorni oli alun perin vuonna 1938 rakennettu ilmavalvontatorni Aaslaluodon saarella, entisessä Rymättylän kunnassa, nykyisessä Naantalissa. Tornin tarkoituksena oli tukea Turun ilmavalvontaa. Torni hajotettiin 1950-luvulla tarpeettomana polttopuiksi.


title: Karhuvuoren ilmavalvontatorni

text: Vuonna 2004 paikalle rakennettiin vapaaehtoisvoimin vanhan mallin mukaan uusi torni, Karhuvuoren näkötorni. Paikalle tuotiin helikopterilla rakennustarvikkeita. Nykyään tornia käytetään muun muassa lintujentarkkailuun.


title: Karhuvuoren ilmavalvontatorni

text: Torni kuuluu Saariston rengastien, Pikku-Rengastien kohteisiin.


title: Kirov (Kalugan alue)

text: Kirov () on kaupunki Kalugan alueella Venäjällä. Se sijaitsee Desnan sivujoen Bolvan varrella 160 kilometriä Kalugasta lounaaseen. Kaupunki on 41 995 asukkaan Kirovin piirin keskus. Kaupungissa asui valtaosa piirin väestöstä eli 31 888 henkeä (vuoden 2010 väestönlaskenta).


title: Kirov (Kalugan alue)

text: Paikkakunta on saanut alkunsa metallitehtaan yhteyteen vuonna 1745 perustetusta Pesotšnjan asutuksesta. 1800-luvun lopussa siellä valmistettiin myös emali- ja fajanssiastioita. Vuonna 1936 Pesotšnjasta tuli kaupunki ja se nimettiin uudelleen bolševikkijohtaja Sergei Kirovin mukaan. Nykyään kaupungissa tuotetaan mm. kylpyhuonekalusteita ja rakennustarvikkeita.


title: Kirov (Kalugan alue)

text: Sen ohi kulkee Vjazman ja Brjanskin välinen rautatie (Fajansovajan asema).


title: Suomen unkarilaiset

text: Suomenunkarilaiset ovat Suomessa asuvia unkarilaisia tai heidän jälkeläisiään. Suomessa on arviolta yhteensä noin 1200 unkarilaista tai unkarinkielistä. Monet heistä ovat tulleet Transilvaniasta (nykyisestä Romaniasta).


title: Suomen unkarilaiset

text: Unkarilaiset asuvat etupäässä Suomen eteläosassa, pääkaupunkiseudulla, sekä suuremmissa kaupungeissa (Turussa, Tampereella, Oulussa) ja pienissä kylissä. Unkarilaiset seurat ovat Helsingissä.


title: Suomen unkarilaiset

text: Bóbita ry on Suomessa oleva aktiviisin unkarilainen seura Helsingin seudulla. Suomen unkarilainen kristillinen yhteisö ry on ainoa virallinen unkarilainen kristillinen seura Suomessa. Se toimii ekumeenisesti, jäsenet tapaavat säännöllisesti Alppilan evankelis-luterilaisessa kirkossa järjestetyssä jumalanpalveluksessa, kuukauden ensimmäisenä sunnuntaina. Otaniemen kappelissa toimii tiistai iltaisin ekumeenisellä pohjalla unkarinkielinen raamattupiiri. Unkarinkielisia katolisia messuja on harvakseltaan Helsingissä Pyhän Marian tai Pyhän Henrikin kirkossa.


title: Suomen unkarilaiset

text: Vuonna 1993 perustettiin Suomenunkarilaisten Seura (FME), jonka puheenjohtaja on tällä hetkellä Árpád Jelinkó. Helsingissä toimii Unkarin Kulttuurikeskus. Samassa osoiteessa on Suomi-Unkari Seuran toimisto.


title: Creswellin kulttuuri

text: Creswellin kulttuuri oli jääkauden loppuvaiheen kivikautinen suurriistan metsästäjien kulttuuri Britteinsaarilla. Se on saanut nimensä keskienglantilaisesta Cresswell Crags-kalkkikivirotkosta, jonka luolista on tehty monia arkeologisia löytöjä.


title: Creswellin kulttuuri

text: Tämä kulttuuri oli ensimmäinen todistettu kulttuuri jääkauden huippuvaiheen mahdollisen Britteinsaarten autioitumisen jälkeen.


title: Creswellin kulttuuri

text: Creswellin kulttuurin jäljiltä on löydetty muun muassa kivisiä nuolenkärkiä sekä luuhun tehtyjä kaiverruksia. Sen ihmiset elivät jättiläispeuran, hevosen, mammutin ja muun suurriistan ja myös pienemmän riistan metsästyksellä. Joko liikkumalla laajasti tai kaupan kautta hankittiin yli 100 kilometrin päästä meripihkaa ja piikiveä. Kulttuuri tunnistetaan Creswellin tyyppisistä lehtimäisistä nuolenkärjistä ja tasasivuisen kolmion muotoisista Cheddar-kärjistä. Siitä on löytynyt jäänteitä 28 paikasta Englannissa ja Walesissa.


title: Creswellin kulttuuri

text: Ruoantähteiden joukosta on löydetty sekaisin ihmisen ja eläinten luita. Niiden jäljistä on päätelty, että kulttuuriin on voinut kuulua ihmissyöntiä joko ravinnonhankkimiseksi tai rituaalina.


title: Creswellin kulttuuri

text: Ennen Creswellin kulttuuria eteläisessä Britanniassa oli kuitenkin esisolutrealaista asutusta, joka lienee hävinnyt jääkauden kylmässä huippuvaiheessa. Tätä kulttuuria pidetään Madeleinen peuranmetsästyskulttuurin johdannaisena. Kulttuurin aikalaisia olivat muun muassa Hampurin, Federmesserin ja Madeleinen kulttuuri.


title: Creswellin kulttuuri

text: Kulttuuri on ajoitettu Creswell Cragsin löydön perusteella aikaan 12500-12000 kalibroimatonta radiohiilivuotta sitten. Tämä vastaa suunnilleen aikaa 14800-13900 kalenterivuotta sitten, koska radiohiilimenetelmä ei anna suoraan oikeita ajoituksia. Creswellin alun aikoihin alkoi lämmin Bölling-jakso eli Dimlington-interstadiaali, jonka aikana jää suli kaikkialla maapallolla nopeasti.


title: Creswellin kulttuuri

text: Lämpötila nousi Etelä-Englannissa rajusti 17 C:hen, ja koivua, pensaita ja ruohoja saapui Engantiin. Jossain vaiheessa Creswellin aikana tai jälkeen lämpötila kuitenkin putosi kylmään nuorempaan Dryaskauteen. Creswellin kulttuuri säilyi kuitenkin Britteinsaarilla, ja löytöpaikat jopa lisääntyivät aiemmasta. Kylmän ajan Creswelliä edustavat Hengistbury Headin löydöt ajalta 12500 eaa.


title: Creswellin kulttuuri

text: Creswellin kulttuuria ylläpitäneiden ihmisten ravintoa olivat hevoset ja jättiläispeura, villasarvikuono, hyeena, mammutti, napajänis, peura, saiga-antilooppi, villihärkä, ruskeakarhu, ilves, napakettu ja susi.


title: Creswellin kulttuuri

text: Myöhäispaleoliittisen ajan lopun Creswellin kulttuurin jälkeen tuli mesoliittinen Maglemosen kulttuuri.


title: Meštšovsk

text: Meštšovsk () on kaupunki Kalugan alueella Venäjällä. Se sijaitsee Tureja-joen rannalla 85 kilometriä Kalugasta lounaaseen. Kaupunki on Meštšovskin piirin keskus. Asukkaita on 4 400 henkeä (vuonna 2008).


title: Meštšovsk

text: Meštšovsk mainitaan ensimmäisen kerran vuonna 1238. Myöhemmin se kuului Liettuan suuriruhtinaskuntaan. Vuonna 1503 kaupunki liitettiin Moskovan Venäjään. Krimin tataarit piirittivät sen linnoitusta vuonna 1584 ja vuonna 1608 se yritti vallata Valedmitri II. Vuonna 1776 Meštšovskista tuli Kalugan lääniin kuuluneen kihlakunnan keskus. Toisen maailmansodan aikana se oli saksalaisten miehittämä.


title: Meštšovsk

text: Nykyään kaupungissa on lähinnä elintarviketeollisuutta. Nähtävyyksiin kuuluu vuosina 1678–1696 rakennettu Marian ilmestyksen kirkko ja samanniminen katedraali vuodelta 1832. Meštšovskissa on syntynyt lehtimies ja sosiologi Nikolai Mihailovski. Lähistöllä sijaitsevassa Nikolskojen kylässä vietti lapsuusvuotensa anarkismin teoreetikko Pjotr Kropotkin.


title: Ksii (baryoni)

text: Hiukkasfysiikassa ksii (Ξ) on yhteisnimitys sellaisille baryoneille, joissa on yksi ylös- (u) tai alas-kvarkki (d) sekä kaksi raskaampaa kvarkkia. Ellei toisin mainita, tarkoitetaan ksii-hiukkasella yleensä sellaisia baryoneja, joissa on kaksi outoa kvarkkia (s).


title: Ksii (baryoni)

text: Ksii-baryonin spin voi olla joko 3/2 tai 1/2 riippuen siitä, ovatko kaikkien siinä olevien kvarkkien spinit samansuuntaiset vai onko niistä yhden spin vastakkaissuuntainen kuin molempien muiden.


title: Ksii (baryoni)

text: Ksii-hiukkasten merkintänä käytetään kreikkalaista ksii-kirjainta, jonka jälkeen merkitään yläkulmaan sen varaus. Jos siinä esiintyy muita kuin ylös-, alas- tai outous-kvarkkeja, merkitään lisäksi alakulmaan muiden kvarkkien symbolit. Niinpä esimerkiksi Ξ sisältää yhden ylös-, yhden alas- ja yhden pohja-kvarkin (b). Jos hiukkasen spin on 3/2, lisätään merkintään asteriski, esimerkiksi Ξ.


title: Ksii (baryoni)

text: Kaikki ksii-hiukkaset ovat epävakaita. Ne ksii-hiukkaset, joiden spin on 3/2, ovat vahvalla vuorovaikutuksella erittäin nopeasti hajoavia resonanssihiukkasia.


title: Ksii (baryoni)

text: Ensimmäiset ksii-hiukkaset löydettiin Brookhaven National Laboratoryssä vuonna 1964


title: Ksii (baryoni)

text:
[a] Epävarma
[b] b-baryonin mitattu keskimääräinen elinikä sen hajotessa kahdeksi samanmerkkisesti varautuneeksi hiukkaseksi
† Hiukkasta ei ole havaittu eikä sen kvanttilukuja kuten spiniä ole todennettu


title: Salsa Sinisalo

text: Tero ”Salsa” Sinisalo on suomalainen radiojuontaja ja -toimittaja. Hän juontaa Radio Nostalgian aamuohjelmaa.


title: Salsa Sinisalo

text: Salsa Sinisalo on tiskijukkien Suomen mestari vuodelta 1983 ja osallistunut monesti sekä Lontoossa että Amsterdamissa tiskijukkien maailmanmestaruuskilpailuihin DiscoMixClubin edustajana.


title: Salsa Sinisalo

text: Salsa Sinisalo on toiminut viihde- ja ravintolabisneksessä vuodesta 1979 lähtien. 1980-luvun lopusta 1990-luvun alkuun hän toimi myyjänä Street Beat -levykaupassa. Dj Hall of Fame valitsi Salsa Sinisalon kunniagalleriaan hänen 30-vuotisen uransa johdosta vuonna 2009. Salsa Sinisalo toimii Suomen Diskokulttuurin Kehittämis- ja Edunvalvonta ry:n puheenjohtajana.


title: Salsa Sinisalo

text: Nostalgian lisäksi hän on työskellennyt radiokanavilla Radio Ykkönen, NRJ, Metroradio ja Radio Nova. Alkuvuodesta 2011 ja 2012 Salsa Sinisalo työskenteli suomalaisella Radio Finlandia -kanavalla, joka on suunnattu Costa del Solin suomalaisille.


title: Cenk Uygur

text: Cenk Uygur (s. 21. maaliskuuta 1970 Istanbul, Turkki) on turkkilais-yhdysvaltalainen aktivisti, yrittäjä, kolumnisti ja poliittinen kommentaattori.


title: Cenk Uygur

text: Uygur on vasemmistolaisen poliittisen YouTube-ohjelman "The Young Turksin" (TYT) perustaja ja juontaja. Etniseltä taustaltaan hän on turkkilainen.


title: Boris Diaw

text: Boris Babacar Diaw-Riffiod (s. 16. huhtikuuta 1982 Cormeilles-en-Parisis) on ranskalainen kilpauransa päättänyt koripalloilija. Taidoiltaan poikkeuksellisen monipuolinen Diaw pelasi NBA:ssa 14 kautta ja voitti sarjan mestaruuden San Antonio Spursissa vuonna 2014. Ranskan maajoukkueessa Diaw voitti MM-pronssia Espanjassa 2014 ja neljä EM-mitalia joiden joukossa mestaruus Sloveniassa 2013.


title: Boris Diaw

text: Diaw pelasi kolme vuotta Pau-Orthezissa, Ranskan pääsarjan joukkueessa keskiarvoilla 6,3 pistettä, 4,2 levypalloa ja 2,3 syöttöä per peli. Viimeisellä kaudella hän sai lisää peliaikaa ja teki keskiarvot 7,3 pistettä, 5,3 levypalloa ja 3,8 syöttöä 23 ottelussa. Heitot onnistuivat 59,6 prosentin tarkkuudella. Kaksi päivää sen jälkeen, kun Atlanta Hawks oli varannut hänet NBA:han, hän auttoi joukkuettaan voittamaan toisen liigamestaruutensa. Joukkuetoverinaan hänellä oli ensimmäisen kierroksen (11. vuoro) varaus Mickael Pietrus. Hänet valittiin toisella kaudellaan Ranskassa liigan tähdistöotteluun. Samana vuonna hän voitti myös sarjan donkkikisan.


title: Boris Diaw

text: Kesäkuussa 2003 Diaw varattiin 21. vuorolla NBA:han, Atlanta Hawksiin. Tulokaskaudellaan Atlantassa Diaw teki 4,5 pistettä, otti 4,5 levypalloa, antoi 2,4 syöttöä, riisti pallon 0,8 kertaa ja torjui heiton 0,5 kertaa per peli. Hän pelasi 76 ottelua aloittaen niistä 37. Tulokkaista hän oli seitsemäs levypalloissa, kahdeksas syötöissä, yhdeksäs torjuinnoissa ja kahdeksas pelatuissa minuuteissa. Hän menetti kaudesta kuusi peliä nilkkavaivan takia.


title: Boris Diaw

text: Toisella kaudellaan Diaw viimeisteli 4,8 pistettä, 2,6 levypalloa ja 2,3 syöttöä keskimäärin yhdessä ottelussa. Kauden aikana hän pelasi yhteensä 66 ottelua. Hän ei ollut kertaakaan loukkaantuneena, mutta valmentaja halusi pitää hänet penkillä koko ottelun 16 kertaa. Diaw pelasi siihenastisen uransa parhaan ottelun New York Knicksiä vastaan tehden 20 pistettä ja 9 syöttöä 40 peliminuutissa. Hän pelasi vahvan helmikuun tehden 7,4 pistettä, napaten 3,7 levypalloa ja antaen 3,1 syöttöä per ottelu. Levypalloennätyksensä (9) Diaw teki Washington Wizardsia vastaan.


title: Boris Diaw

text: 19. elokuuta 2005 Atlanta ja Phoenix Suns tekivät vaihtokaupat: Phoenix sai Diaw’n ja kaksi ensimmäisen kierroksen varausvuoroa tulevaisuudesta, ja Atlanta sai Joe Johnsonin. Diaw teki 13,3 pistettä, otti 6,9 levypalloa ja antoi 6,3 syöttöä per peli pelaten 81 ottelua (kaikki uran ennätyksiä). Lisäksi hän voitti . Aikaisempia voittajia olivat muun muassa Tracy McGrady, Gilbert Arenas ja Jermaine O’Neal. Diaw oli yksi kolmesta pelaajasta, joiden keskiarvoissa oli ainakin 6 levypalloa ja 6 syöttöä. Hän pelasi 20 pudotuspeliottelua kaudella 2005–2006 keskiarvoilla 18,7 pistettä, 6,7 levypalloa ja 5,2 syöttöä heittäen pelitilanneheitot 52,6 %:n tarkkuudella ja vapaaheitot 76 %:n tarkkuudella.


title: Boris Diaw

text: Phoenix eteni lopulta läntisen konferessin finaaleihin Dallas Mavericksia vastaan. Ensimmäisessä pelissä Diaw teki yksittäisen ottelun piste-ennätyksensä tehden 34 pistettä ja heitti loppuhetkillä ratkaisevan kahden pisteen heiton auttaen joukkueensa voittoon pistein 121–118.


title: Boris Diaw

text: Diaw teki NBA-uransa ensimmäisen tripla-tuplan 31. tammikuuta 2006 Philadelphia 76ersia vastaan Philadelphiassa johdattaen joukkueensa voittoon pistein 123–99. Hän teki 14 pistettä, nappasi 11 levypalloa, syötti 13 koria ja torjui yhden heiton 39 minuutissa. Hän oli ensimmäinen ranskalainen, joka teki tripla-tuplan NBA:ssa. Toisen tripla-tuplansa Diaw teki 5. maaliskuuta 2006 Dallas Mavericksia vastaan Dallasissa, auttaen joukkueensa 115–107-voittoon. 14. huhtikuuta 2006 Diaw teki kolmannen tripla-tuplansa tappiollisessa ottelussa Golden State Warriorsia vastaan. Phoenix hävisi 110–102. Kaksi päivää myöhemmin Diaw teki uransa neljännen tripla-tuplan Los Angeles Lakersia vastaan. 15. joulukuuta 2006 Diaw teki uransa viidennen tripla-tuplan ottelussa Golden State Warriorsia vastaan.


title: Boris Diaw

text: Kauden 2007–2008 pudotuspelien ensimmäisellä kierroksella Diawin Phoenix pelasi San Antonio Spursia vastaan. Neljännessä ottelussa Diaw sai kuusi virhettä ja lensi suihkuun mutta teki silti 20 pistettä, otti 10 levypalloa ja syötti 8 koria.


title: Boris Diaw

text: 10. joulukuuta 2008 Diaw vaihdettiin yhdessä Raja Bellin ja Sean Singletaryn kanssa Charlotte Bobcatsiin. Vaihdossa Phoenix sai Jason Richardsonin ja Jared Dudleyn.


title: Boris Diaw

text: Syksyllä 2011, kun NBA:ssa oli työsulku, Diaw pelasi JSA Bordeaux Basketissa Ranskan toiseksi korkeimmalla sarjatasolla Pro B:ssä. Hän on myös kyseisen seuran osaomistaja ja toiminut sen puheenjohtajana. Hän palasi NBA:han ja Bobcatsiin työsulun päätyttyä.


title: Boris Diaw

text: Maaliskuussa 2012 Bobcats osti Diawin sopimuksen ulos, minkä jälkeen hän siirtyi vapaana pelaajana San Antonio Spursiin. Keväällä 2014 Diaw voitti Spursissa NBA:n mestaruuden.


title: Boris Diaw

text: Viimeiseksi jääneen NBA-kautensa 2016–2017 Diaw pelasi Utah Jazzissa. Kaudeksi 2017–2018 hän palasi kotimaahansa, Levallois Metropolitansiin.


title: Boris Diaw

text: Syyskuussa 2018 Diaw ilmoitti Twitter-tilillään lopettavansa pelaajauransa.


title: Boris Diaw

text: Heinäkuussa 2006 Diaw nimettiin Ranskan maajoukkueen kapteeniksi, ja hän johdatti Ranskan vuoden 2006 MM-kisoihin. Hän teki 107 pistettä ja syötti 22 koria yhdeksässä ottelussa.


title: Boris Diaw

text: Diaw edusti Ranskan miesten maajoukkuetta vuosien 2012 ja 2016 kesäolympialaisissa, vuosien 2006, 2010 ja 2014 MM-kilpailuissa ja vuosien 2003, 2005, 2007, 2009, 2011, 2013, 2015 ja 2017 EM-kilpailuissa. Ranskan mitalisaldo näistä kisoista oli MM-pronssi ja neljä EM-mitalia.


title: Boris Diaw

text: Diaw oli kokonsa puolesta hyvä pieni laitahyökkääjä. Koska Diaw oli hyvä syöttämään ja tekemään pisteitä korin läheisyydestä, pystyi hän pelaamaan melkein mitä paikkaa tahansa. Paras esimerkki tästä oli, kun kaudella 2005–2006 Diaw joutui sijaistamaan Sunsin parasta pelintekijää Steve Nashia tämän loukkaannuttua. Kun Nash palasi, Phoenixilta loukkaantui kolme sentteriä ja Diaw joutui pelaamaan paljon sentterinä. Hän teki sentterinä hyvät tilastolukemat: 18,7 pistettä, 6,7 levypalloa ja 5,2 syöttöä ottelua kohden. Hänen kauden lopulliset tilastonsa olivat 13,3 pistettä, 6,9 levypalloa ja 6,2 syöttöä ottelua kohden. Kauden lopussa Diaw palkittiin parhaiten edelliskaudesta kehittyneenä pelaajana.


title: Boris Diaw

text: Diawin äitiä Élisabeth Riffiodia (188 cm) pidetään yhtenä Ranskan koripallohistorian parhaista naispuolisista senttereistä. Diawin isä oli senegalilainen korkeushyppääjä. Diawilla on yksi veli ja yksi velipuoli. Molemmat pelasivat koripalloa.


title: Boris Diaw

text: Diaw ja toinen ranskalainen tunnettu koripalloilija Tony Parker ovat pitkäaikaisia ystäviä. Diaw oli bestman Parkerin ja Eva Longorian häissä.


title: John Hartson

text: John Hartson (s. 5. huhtikuuta 1975 Swansea, Wales) on walesilainen jalkapalloilija, joka pelasi hyökkääjänä muun muassa Arsenalissa (1995–1997) ja Celticissä (2001–2006) sekä 51 maaottelua (14 maalia) Walesin maajoukkueessa (1995–2005). Hän aloitti ammattilaisuransa Luton Townissa vuonna 1992 ja päätti sen lähdettyään West Bromwich Albionista vuoden 2008 alussa. Maajoukkueurallaan hän teki neljätoista maalia.


title: John Hartson

text: Hartsonilla todettiin kesällä 2009 kivessyöpä, joka levisi aivoihin ja keuhkoihin. Se onnistuttiin kuitenkin hoitamaan.


title: Ivanov

text: Ivanov (venäjäksi yleensä Ивано́в, harvemmin Ива́нов), naisilla Ivanova (Ива́но́ва) on yleisimpiä venäläisiä sukunimiä. Sitä esiintyy myös muilla slaavilaisilla kansoilla. Nimi perustuu raamatulliseen Ivan (Ива́н) -etunimeen (suomeksi Johannes ym.). Se voi viitata seuraaviin henkilöihin tai asioihin:


title: Ivanov

text: Ivanov


title: Ivanov

text: Ivanova


title: Ivanov

text: Muita


title: Nitro Circus

text: Nitro Circus on yhdysvaltalainen tositelevisiosarja, jossa tehdään stuntkohtaustyylisiä näyttäviä ja vaarallisia temppuja. Ohjelmaa vetävän Travis Pastranan lisäksi sarjassa esiintyvät Greg Powell, Erik Roner, Jim Dechamp, Jolene Van Vugt, Andy Bell ja Tommy Passemante. Mukana on usein myös vierailevia esiintyjiä. Ohjelmassa on nähty esimerkiksi Jukka Hilden, Bam Margera, Steve-O sekä Johnny Knoxville, joka on myös yksi "Nitro Circuksen" luojista. Ohjelman tunnusmusiikki on Dropkick Murphysin "State of Massachusetts".


title: Gregorius Hallenius

text: Gregorius A. Hallenius (noin 1702–1772) oli suomalainen paikallishistorioitsija ja erityisesti Mynämäen kihlakunnan muinaismuistojen tutkija.


title: Gregorius Hallenius

text: Halleniuksen kaksiosaista väitöskirjaa "Wirmoënsis in Finlandia territorii memorabilia" (1738, 1741) on verrattu Daniel Jusleniuksen Turun historiasta kertovaan teokseen "Aboa Vetus et Nova". Hallenius kuvailee teoksessa paikkakunnan luontoa, väestöä ja historiaa, ja teos sisältää tietoja esimerkiksi Maunu Tavastista ja Hietamäen kirkosta. Työn pääohjaaja oli historioitsija Algoth Scarin, joka yleisemminkin edisti paikallishistorian tutkimusta Suomessa. Aarno Saleva käänsi siitä Hietamäkeä koskevan osan suomeksi vuonna 1997.. Toivo Viljamaa on suomentanut koko teoksen vuonna 2012.


title: Gregorius Hallenius

text: Halleniuksen veli oli kielitieteilijä Matthias Hallenius.


title: Walden

text:
Walden voi tarkoittaa ainakin seuraavia:Walden, Waldén, Wallden tai Walldén on myös seuraavien henkilöiden sukunimi:
Henkilöt ovat suomalaisia, ellei toisin mainita.


title: Vainoaminen

text: Vainoaminen eli vaaniminen, eli slangissa stalkkaaminen (engl. sanasta stalk) tarkoittaa jonkun ihmisen ja tämän toiminnan luvatonta seuraamista hyväksikäyttämällä erilaisia teknisiä (tietokone, puhelin, posti, rekisterit, tiedotusvälineet) ja muita keinoja (sosiaaliset verkostot, fyysinen seuranta).


title: Vainoaminen

text: Vainoaminen on ollut Suomessa rikos vuoden 2014 alusta alkaen. Lain mukaan vainoamiseen syyllistyy henkilö, joka toistuvasti uhkaa, seuraa, tarkkailee, ottaa yhteyttä tai muulla näihin rinnastettavalla tavalla vainoaa toista niin, että se on omiaan aiheuttamaan vainotussa pelkoa tai ahdistusta. Rikoksesta voidaan tuomita sakkoa tai enintään kaksi vuotta vankeutta. Vainoaminen on virallisen syytteen alainen rikos eli syyttäjä nostaa siitä syytteen, vaikka asianomistaja ei vaatisi rangaistusta.


title: Vainoaminen

text: Yhdeksässä muussa EU-maassa on voimassa niin sanottu anti-stalking-laki.


title: Vainoaminen

text: Suomessa vuonna 2010 tehdyn väitöstutkimuksen mukaan vaanija ja uhri tuntevat usein toisensa entuudestaan. Saman tutkimuksen mukaan erityisen alttiita vaanimiselle olivat naisopiskelijat, joiden häiritsijät olivat usein tuttuja miehiä.


title: Vainoaminen

text: Pahimmillaan stalkkerointi johtaa kohteelle tehtäviin uhkauksiin ja väkivallantekoihin. Lievemmillään se voi olla suosikkilaulajan internet-nimimerkin selvittämistä.


title: Vainoaminen

text: Stalkkeri tarkoittaa henkilöä, joka seuraa kohdetta.


title: Euklidinen avaruus

text: Euklidinen avaruus on "n"-ulotteinen reaalikertoiminen vektoriavaruus, jolle pätevät euklidisen geometrian aksioomat. Euklidista avaruutta voidaan merkitä formula_1 tai formula_2, missä formula_3.


title: Euklidinen avaruus

text: Tunnetuin euklidinen avaruus on formula_4 eli reaaliluvut. Lisäksi matematiikassa tulevat usein vastaan euklidinen taso formula_5 ja kolmiulotteinen avaruus formula_6.


title: Euklidinen avaruus

text: Nykyisen käsityksen mukaan maailmankaikkeus ei ole euklidinen avaruus, sillä suhteellisuusteorian mukaisesti avaruuden rakenne taipuu suurten massojen vaikutuksesta. Suhteellisen pienillä nopeuksilla tilannetta voi hyvin kuvata euklidisen avaruuden rakenteilla.


title: Euklidinen avaruus

text: Esimerkiksi vektoriavaruuden formula_7 alkioita eli vektoreita ovat reaalilukukolmikot formula_8. Kahden tällaisen summa lasketaan koordinaateittain: formula_9.


title: Euklidinen avaruus

text: Skalaarilla eli reaaliluvulla kerrottaessa jokainen vektorin koordinaatti kerrotaan annetulla reaaliluvulla, esim. formula_10. Tämä siis tuottaa skalaarista ja vektorista vektorin.


title: Euklidinen avaruus

text: Skalaaritulossa eli pistetulossa sen sijaan lasketaan kahdesta vektorista skalaari, esim. formula_11. Tämän skalaaritulon avulla voidaan määrittää avaruuteen formula_7 normi eli pituusmitta: formula_13. Tämä vastaa Pythagoraan lausetta. Kahden vektorin formula_14 etäisyys määritellään niiden erotuksen normiksi: formula_15.


title: Euklidinen avaruus

text: Vastaavat säännöt pätevät kaikissa vektoriavaruuksissa formula_1, kuten alla täsmennetään.


title: Euklidinen avaruus

text: Euklidinen avaruus määritellään topologisesti tuloavaruutena, eli formula_17:n karteesisena tulona itsensä kanssa "n" kertaa. Tätä voidaan merkitä lyhyesti


title: Euklidinen avaruus

text: Tuloavaruuden pisteet ovat järjestettyjä "n"-jonoja, eli niissä on "n" kappaletta alkioita. Esimerkiksi


title: Euklidinen avaruus

text: Sen voi määritellä myös lineaarialgebran tapaan vektoriavaruutena, jolloin avaruuden kannan muodostavat "n" kappaletta kohtisuorasti toisiaan vastaan olevaa yksikkövektoria:


title: Euklidinen avaruus

text: formula_1:n mielivaltainen vektori merkitään


title: Euklidinen avaruus

text: missä formula_27:t ovat vektorin koordinaatit. Vektori voidaan esittää myös yksikkövektoreiden avulla summana:


title: Euklidinen avaruus

text: Lukua 0 vastaa nollavektori


title: Euklidinen avaruus

text: Kahden formula_30: vektorin summa on määritelty laskemalla vektorit koordinaateittain yhteen:


title: Euklidinen avaruus

text: Vakiolla kerrottaessa jokainen vektorin koordinaateista kerrotaan erikseen:


title: Euklidinen avaruus

text: Vektorin pituuden ja vektoreiden välisen kulman laskemiseksi tarvitsee määritellä pistetulo. formula_1:n vektoreille formula_34 ja formula_35 se on


title: Euklidinen avaruus

text: Vektorin pituus eli euklidinen normi on neliöjuuri sen sisätulosta itsensä kanssa:


title: Euklidinen avaruus

text: Euklidinen metriikka määrittää kahden pisteen etäisyyden euklidisessa avaruudessa. Sitä kutsutaan myös etäisyysfunktioksi, ja se on oikeastaan yksi pythagoraan lauseen muoto. Pisteille formula_38 ja formula_39 se on


title: Euklidinen avaruus

text: Kulma vektoreiden formula_34 ja formula_35 välillä lasketaan pistetulon ja normin avulla:


title: Aboa Vetus et Nova

text: Aboa Vetus et Nova () on Daniel Jusleniuksen Turun historiasta kertova alun perin latinankielinen väitöskirja vuodelta 1700. Teoksessa käsitellään – ja paikoin ylistetään kritiikittä – turkulaisuuden ja suomalaisuuden olemusta. Siinä kerrotaan myös Turun maastonmuodoista ja suomalaisista perinteistä kuten mämmistä.


title: Aboa Vetus et Nova

text: "Aboa Vetus et Nova" oli Turun akatemiassa opiskelleen Jusleniuksen harjoitusväitöskirja, jollainen oli laadittava ennen maisterinväitöstä eli pro gradua. Harjoitusväitöskirjat kirjoitti usein tosiasiassa työtä ohjannut professori, mutta tässä tapauksessa kirjoittajaksi on oletettu Juslenius eikä hänen professorinsa Johannes Munster. Teoksen painatti Johan Wall. Se on suomennettu kahdesti nimellä "Vanha ja uusi Turku". Vuoden 1929 suomennoksen teki Erik Ahlman ja sen julkaisi WSOY, vuoden 1987 suomennoksen tekivät Tuomo Pekkanen ja Virpi Seppälä-Pekkanen ja sen julkaisi Suomalaisen Kirjallisuuden Seura. SKS julkaisi lisäksi vuonna 2005 version, joka sisältää käännökset myös ruotsiksi ja englanniksi.


title: Aboa Vetus et Nova

text: Teos edustaa ajalleen tyypillistä valikoivaa lähteiden käyttöä ja kotiseudun retorisesti korkealentoista ylistystä. Siinä väitetään muun muassa suomen kielen olevan jo Baabelin kieltensekoituksessa syntynyt ikivanha kieli, jolla on yhtäläisyyksiä kreikan ja heprean kanssa, ja joka on säilynyt muuttumattomana vuosituhansia. Tuohon aikaan vallinneen käsityksen mukaisesti Juslenius väittää suomalaisten polveutuvan Raamatussa mainitusta Nooan pojasta Maagogista. Turun paikallishistorian ja -maantiedon osalta teos sisältää hyödyllistäkin asiatietoa. "Aboa Vetus et Nova" vaikutti 1700-luvun varhaiseen fennofiliaan vahvistamalla suomalaisen oppineiston kansallisylpeyttä.


title: Aboa Vetus et Nova

text: Turkuun vuonna 1995 perustettu museo Aboa Vetus & Ars Nova on saanut nimensä Jusleniuksen teoksen innoittamana.


title: Vjatšeslav Zudov

text: Vjatšeslav Zudov (, s. 8. tammikuuta 1942 Bor, Venäjän neuvostotasavalta) on entinen neuvostoliittolainen kosmonautti.


title: Vjatšeslav Zudov

text: Hänet valittiin kosmonauttikoulutukseen 23. lokakuuta 1965. Hän toimi Sojuz 23 -lennon päällikkönä 14.–16. lokakuuta 1976. Hän siirtyi eläkeelle 14. toukokuuta 1987.


title: Vjatšeslav Zudov

text: Hän on naimisissa ja perheessä on kaksi lasta.


title: Valeri Roždestvenski

text: Valeri Iljitš Roždestvenski (, 13. helmikuuta 1939 Leningrad, Neuvostoliitto – 31. elokuuta 2011) oli neuvostoliittolainen kosmonautti.


title: Valeri Roždestvenski

text: Roždestvenski oli koulutukseltaan insinööri, ja hänet valittiin kosmonauttikoulutukseen 23. lokakuuta 1965. Hän lensi Sojuz 23 -avaruusaluksella. Roždestvenski jäi eläkkeelle 24. kesäkuuta 1986. Hän oli naimisissa ja perheessä oli yksi lapsi.


title: Elizabeth H. Blackburn

text: Elizabeth H. Blackburn (s. 26. marraskuuta 1948 Tasmania, Australia) on australialais-amerikkalainen lääketieteen tutkija, joka on tutkinut ikääntymiseen liittyviä asioita.


title: Elizabeth H. Blackburn

text: Blackburn työskentelee San Franciscossa Kalifornian yliopistossa.


title: Elizabeth H. Blackburn

text: Hän sai vuoden 2009 lääketieteen Nobelin yhdessä Carol W. Greiderin ja Jack W. Szostakin kanssa tutkimuksista, jotka liittyvät siihen, kuinka kromosomien DNA-nauhan päissä olevat telomeerit suojaavat soluja.


title: Elizabeth H. Blackburn

text:
Samalle kolmikolle myönnettiin Albert Lasker -palkinto lääketieteellisestä perustutkimustyöstä vuonna 2006.
Blackburn ja Greider saivat myös vuoden 2007 Louisa Gross Horwitz -palkinnon.


title: Carol W. Greider

text: Carol W. Greider (s. 15. huhtikuuta 1961 San Diego, Kalifornia Yhdysvallat) on yhdysvaltalainen biologi, joka on tutkinut ikääntymiseen liittyviä asioita. Hän työskentelee Johns Hopkins -yliopistossa Baltimoressa.


title: Carol W. Greider

text: Greider sai vuoden 2009 lääketieteen Nobelin yhdessä Elizabeth H. Blackburnin ja Jack W. Szostakin kanssa tutkimuksista, jotka liittyvät siihen, kuinka kromosomien dna-nauhan päissä olevat telomeerit suojaavat soluja.


title: Carol W. Greider

text: Samalle kolmikolle myönnettiin vuonna 2006 Albert Lasker -palkinto lääketieteellisestä perustutkimustyöstä. Blackburn ja Greider saivat myös vuoden 2007 Louisa Gross Horwitz -palkinnon.


title: Vitali Žolobov

text: Vitali Žolobov (, s. 18. kesäkuuta 1937 Zburjevka, Ukrainan neuvostotasavalta) on entinen neuvostoliittolainen kosmonautti.


title: Vitali Žolobov

text: Hän toimi Neuvostoliiton ilmavoimissa, jossa yleni lopulta everstiksi, kunnes hänet valittiin kosmonauttikoulutukseen.


title: Vitali Žolobov

text: Hän lensi kesällä 1976 Sojuz 21 -avaruusaluksella Saljut 5 -avaruusasemalle. Hän kärsi voimakkaasti avaruuspahoinvoinnista.


title: Vitali Žolobov

text: Hän toimi avaruusohjelmassa vuoteen 1981 asti, jolloin hänestä tuli geologian tutkimusryhmän päällikkö.


title: Mike Bullard

text: Michael Brian Bullard (s. 10. maaliskuuta 1961 Ottawa, Ontario, Kanada) on uransa lopettanut kanadalainen jääkiekkoilija, pelipaikaltaan vasen laitahyökkääjä.


title: Mike Bullard

text: Pittsburgh Penguins varasi Bullardin ensimmäisellä kierroksella varausvuorolla 9. Ennen NHL-varausta Bullard pelasi juniorina Brantford Alexandersissa OHL:ssä ja OMJHL:ssä. Bullard teki Brantfordissa 174 pelissä 356 tehopistettä.


title: Mike Bullard

text: Bullard teki NHL-debyyttinsä Pittsburghissa kaudella 1980–1981 pelaten runkosarjassa 15 ottelua tehopistein 1+2=3. Seuraavalla kaudella Bullard teki läpimurtonsa NHL:ssä tehtyään tehopisteet 36+27=63 75:ssä runkosarjan ottelussa. Bullard teki Pittsburghissa neljästi yli 30 maalia runkosarjassa. Parhaana kautenaan (1983–1984) hän teki 51 maalia. Samalla kaudella hän pelasi ainoan kerran ssa.


title: Mike Bullard

text: Bullard ajoi autolla kahden ihmisen päälle 31. tammikuuta 1985. Uhrit loukkaantuivat lievästi ja heitä hoidettiin sairaalassa. Bullard pidätettiin ja häntä epäiltiin rattijuopumuksesta.


title: Mike Bullard

text: Bullard pelasi Pittsburghissa seitsemän kautta ja toimi seuran kapteenina lokakuusta 1984 marraskuuhun 1986, jolloin hän siirtyi kesken kauden 1986–1987 Calgary Flamesiin. Kahden Calgaryssä pelatun kauden jälkeen Calgary myi Bullardin seitsemän pelaajan kaupassa St. Louis Bluesiin, josta se vaihdossa muun muassa Mark Hunterin ja Doug Gilmourin. Bullard pelasi vain 20 ottelua St. Louisissa, ennen kuin seura vaihtoi hänet Philadelphia Flyersin Peter Zezeliin. Bullard pelasi Philadelphiassa vielä kaksi kautta ennen siirtymistään Eurooppaan.


title: Mike Bullard

text: Bullard pelasi yhden kauden (1990–1991) Sveitsin pääsarjan HC Ambrì-Piottassa ennen paluutaan NHL:ään, tällä kertaa Toronto Maple Leafsiin. Bullardin NHL-ura päättyi lopullisesti kauden 1991–1992 jälkeen, kun hän teki seuraavaksi kaudeksi sopimuksen Sveitsin toiseksi korkeimmalla sarjatasolla pelanneen SC Rapperswil-Jonan kanssa. Yhden Rapperswilissä pelatun kauden jälkeen Bullard siirtyi Saksan pääsarjan EV Landshutiin.


title: Mike Bullard

text: Bullard pelasi Saksassa vuosina 1993-2003 viisi kautta Landshutissa, kaksi kautta Berlin Polar Bearsissa, kolme kautta Schwenningen Wild Wingsissa sekä puoli kautta toisen sarjatason Heilbronner EC:ssä. Hän lopetti uransa kauden 2002–2003 jälkeen. Vuonna 1994 Bullard valittiin Saksassa liigan parhaaksi pelaajaksi. Hänestä tuli helmikuussa 2003 ensimmäinen pelaaja, joka saavutti 500 pisteen rajan Saksan DEL-liigassa. Kun Bullard lopetti uransa hän johti DEL-liigan maali-, syöttö- ja pistetilastoa (209+291=500).


title: Mike Bullard

text: Pelaajauran jälkeen Bullard siirtyi valmentajaksi. Valmentajana hänen seurojaan ovat olleet Saksassa ERC Schwenningen, ESV Kaufbeuren ja EV Landshut sekä Itävallassa Graz 99ers.


title: Lev Djomin

text: Lev Stepanovitš Djomin (; 11. tammikuuta 1926 Moskova – 18. joulukuuta 1998 Tähtikaupunki) oli neuvostoliittolainen kosmonautti.


title: Lev Djomin

text: Djominillä oli tekniikan tohtorin tutkinto ja hän oli Neuvostoliiton ilmavoimien eversti. Hän lensi Sojuz 15 -avaruusaluksella. Vuonna 1982 hän erosi avaruusohjelmasta ja siirtyi syvän meren tutkimukseen.


title: Lev Djomin

text: Djomin kuoli syöpään vuonna 1998.


title: Arkkitehti (täsmennyssivu)

text: Arkkitehti tarkoittaa seuraavia asioita:


title: Gennadi Sarafanov

text: Gennadi Sarafanov (; 1. tammikuuta 1942 Sinenkie – 29. syyskuuta 2005) oli neuvostoliittolainen kosmonautti.


title: Gennadi Sarafanov

text: Sarafanov valmistui sotilaslentäjäksi Neuvostoliiton ilmavoimien akatemiasta. Hän lensi Sojuz 15 -avaruusaluksella. Hän yleni everstiksi. Hän erosi avaruusohjelmasta vuonna 1986 ryhtyen luennoimaan teknologiasta.


title: Sky Pilot (kappale)

text: Sky Pilot on Eric Burdonin kirjoittama ja laulama sodanvastainen laulu, joka sisältyi tammikuussa vuonna 1968 julkaistulle "The Twin shall Meet" -albumille. Kappale ilmestyi myös singlelevynä. Yli 7 minuutin pituutensa vuoksi laulu täytti singlen molemmat puolet. Kotimaassaan Britanniassa ”Sky Pilotin” menestys oli odotettua huonompi. Yhdysvalloissa ja Kanadassa sitä tuli suosittu. Burdonia säesti levyllä hänen yhtyeensä The Animalsin lisäksi joukko taitavia studiomuusikoita ja kuninkaallinen säkkipilliorkesteri.


title: Sky Pilot (kappale)

text:
Burdon aloittaa kappaleen yksinlaululla ilman säestystä. Kuoron ryhtyessä esittämään kertosäettä tulevat mukaan myös kitara ja rummut.
Laulussa esiintyvä Sky Pilot ei ole lentäjä vaan sotilaspappi. Ensimmäisessä säkeessä hän siunaa nuoret etulinjassa olevat miehet ja saa heidät uskomaan olevansa hyvän asian puolesta taistelevia ”Jumalan sotilaita”. Papin sanoista voimaa saaneina sotilaat ylittävät taisteluvyöhykkeen valmiina sotimaan maansa puolesta. Kappaleen väliosassa laulu keskeytyy ja pääosan valtaavat erilaiset ääniefektit. Ne koostuvat syöksypommittajien ujelluksesta ja sodan melskeestä. Äänten vaimentuessa aloittaa säkkipilliorkesteri osuutensa tuoden esitykseen oman merkittävän lisänsä. Laulussa käytettäviin soittimiin yhtyvät myös viulu, piccolohuilu, jouset ja trumpetti.


title: Sky Pilot (kappale)

text: Eric Burdon sai brittien hallitukselta vihaisen kirjeen siksi, että oli käyttänyt ”Sky Pilotissa” pientä osaa sodanvastaisesta musiikkieepoksesta ”All the Bluebonnet's are over the Border”, jonka säkkipilleineen tulkitsi Royal Scot's Dragoon Guards -orkesteri. Tämä seikka on saattanut vaikuttaa aikoinaan vanhoillisten brittien kielteiseen suhtautumiseen tähän kappaleeseen, josta myöhemmin on tullut eräs psykedeelisen popmusiikin klassikoita.


title: Sky Pilot (kappale)

text: Vietnamin sotaa on pidetty laulun syntymisen innoittajana, mutta Burdonin mukaan tarina perustui hänen isoisänsä muistelmiin ensimmäisestä maailmansodasta. Alkuperäinen levykansi vanhanaikaisine lentokoneineen tukee tätä väitettä.


title: Jack W. Szostak

text: Jack W. Szostak (s. 9. marraskuuta 1952 Lontoo, Britannia) on brittiläissyntyinen, Kanadassa lapsuutensa viettänyt lääketieteen tutkija, joka on tutkinut ikääntymiseen liittyviä asioita. Blackburn työskentelee Harvard Medical Schoolissa Bostonissa.


title: Jack W. Szostak

text: Szostak sai vuoden 2009 lääketieteen Nobelin yhdessä Elizabeth H. Blackburnin ja Carol W. Greiderin kanssa tutkimuksista, jotka liittyvät siihen, kuinka kromosomien DNA-nauhan päissä olevat telomeerit suojaavat soluja.


title: Jack W. Szostak

text: Samalle kolmikolle myönnettiin vuonna 2006 Albert Lasker -palkinto lääketieteellisestä perustutkimustyöstä.


title: Valentin Lebedev

text: Valentin Lebedev (; s. 14. huhtikuuta 1942 Moskova) on entinen neuvostoliittolainen kosmonautti.


title: Valentin Lebedev

text:
Lebedev valmistui Moskovan ilmailuinstituutista ja toimi sen jälkeen 23 vuotta SPU Energia-suunnittelutoimistossa. Hän kävi kosmonauttikoulun vuosina 1971–1973. Hän lensi Sojuz T-7 -avaruusaluksella vuonna 1973 ja toisen kerran Saljut 7 -avaruusasemalle vuonna 1982, lento kesti 211 vuorokautta. Vuoden 1989 hän on toiminut tutkijana. Vuonna 1991 hän perusti Venäjän tiedeakatemian alaisuuteen Tieteellisen paikkatiedon keskuksen, jonka johtajana hän edelleen toimii.
Lebedev on naimisissa ja perheessä on yksi poika.


title: Hydrataatio

text: Hydrataatio (engl. hydration) on additioreaktio, jossa molekyyliin liitetään vettä. Orgaanisessa kemiassa hydrataatiolla tarkoitetaan reaktiota, jossa vettä lisätään tyydyttymätömään yhdisteeseen, kuten alkeeniin tai alkyyniin. Tämäntyyppistä reaktiota käytetään teollisesti etanolin, isopropanolin ja 2-butanolin valmistamiseksi. Epäorgaanisessa kemiassa hydrataatio (engl. mineral hydration) on reaktio, jossa mineraalin kiderakenteeseen lisätään vettä, jolloin muodostuu uusi mineraali, jota tavallisesti kutsutaan hydraatiksi.


title: Hydrataatio

text: Rakennustekniikassa puhutaan myös hydrataatiosta. Esimerkiksi veden ja sementin sisältämien mineraalien välillä tapahtuu reaktio, jonka vaikutuksesta sementin ja veden muodostama pasta kovettuu kuivuessaan. CaS:n tai CaS:n ja veden reaktiossa syntyy hydratoitunutta trikalsiumsilikaattia (CaSH) ja kalsiumhydroksidia (Ca(OH)). Sementin mineraalien ominaisuudet vaikuttavat hydrataation nopeuteen ja lujuuskehitykseen.


title: Hydrataatio

text: Kun alkeeni reagoi veden kanssa hapon läsnä ollessa saadaan sekundäärisiä ja tertiäärisiä alkoholeja. Esimerkiksi etanolia valmistetaan eteenistä hydrataatiolla:


title: Hydrataatio

text: Reaktion mekanismi on samanlainen kuin vetyhalidin additiossa. H reagoi kaksoissidoksen kanssa ja kiinnittyy siihen hiileen, missä on vähemmän substituentteja ja samalla muodostuu karbokationi. Vesi käyttäytyy nukleofiilin tavoin ja luovuttaa elektroniparin karbokationille. Samalla muodostuu hiili-happi-sidos ja protonoitunut alkoholi. Viimeisessä vaiheessa H irtoaa ja alkoholi muodostuu.


title: Hydrataatio

text: Alkyynin hydrataation päätuote ketoni, joka on nopeassa tasapainossa vastaavan enolimuodon kanssa. Veden liittäminen alkyyneihin voidaan tehdä rikkihappoliuoksessa kun katalysaattoriksi on lisätty elohopea(II)sulfaattia, HgSO. Reaktiossa syntyy ensin enoli, joka on pysymätön ja tautomeroituu karbonyyliyhdisteeksi, kun OH-ryhmän protoni siirtyy viereiseen atomiin. Reaktio noudattaa Markovnikovin sääntöä eli vety kiinnittyy vähemmän substituoituun hiiliatomiin. Siksi terminaalisen alkyynin hydraatiossa ei saada aldehydiä vaan ketonia. Alkyyneistä ainoastaan asetyleenistä voidaan valmistaa aldehydiä, nimittäin asetaldehydiä:


title: Hydrataatio

text: Epoksidieista voidaan hydrataatiolla valmistaa dioleja. Esimerkiksi oksiraanista eli etyleenioksidista tuotetaan teollisesti etyleeniglykolia.


title: Hydrataatio

text: Aldehydit ja ketonit reagoivat veden kanssa muodostaen 1,1-dioleja eli geminaalisia dioleja. Aldehydin tai ketonin geminaaliset diolit eivät ole pysyviä, vaan ne ovat vesiliuoksissa tietyssä tasapainossa.Esim. asetoni on 99,9% ketonimuodossa ja vain 0,1% on diolimuodossa, kun taas formaldehydi on vesiliuoksessa lähes täydellisesti diolimuodossa ja sen vesiliuoksesta käytetään nimeä formaliini.


title: Hydrataatio

text:
Nitriilit reagoivat veden kanssa, jolloin muodostuu amideja:
Reaktiota käytetään mm. akryyliamidin valmistuksessa.


title: Hydrataatio

text: Sementin hydratoituminen:


title: Hydrataatio

text: Sementin joutuessa kosketuksin veden kanssa sen sisältämät silikaatit ja aluminaatit muodostavat hydrataatiotuotteita, jotka ajan kuluessa kovettuvat yhtenäiseksi sementtiliimaksi. Sementin hydrataatio on siis pääosin kalsiumsilikaattien hydratoitumista eli silikaateissa tapahtuvia reaktioita.


title: Hydrataatio

text: Hydrataatiossa sementtihiukkasten pinnoilla käynnistyvät kemialliset reaktiot, jolloin muodostuu sementtigeeliksi kutsuttava massa, jonka tilavuus on yli kaksinkertainen sementin alkuperäiseen tilavuuteen verrattuna. Hydratoituneet sementtihiukkaset tarttuvat toisiinsa kiinni lujasti, kun hiukkasten välille muodostuu verkkomainen rakenne.


title: Hydrataatio

text: Trikalsiumsilikaatin (3CaO·SiO) reaktio veden kanssa saa aikaiseksi nopean lujuudenkehityksen eli betonin alkulujuuden, sillä on korkea hydrataatiolämpö (500 kJ/kg) ja se parantaa betonin sulfaatinkestävyyttä.


title: Hydrataatio

text: 2 (3CaO·SiO) + 6HO --> ((CaO) · (SiO) · (HO)) + 3Ca(OH)


title: Hydrataatio

text: Dikalsiumsilikaattin (2CaO·SiO) reaktio veden kanssa on lujuuden kehitykseltään hidasta, mutta sillä on suuri merkitys nimenomaan betonin lopullisen lujuuden kannalta. Sillä on alhainen hydrataatiolämpö (250 kJ/kg).


title: Hydrataatio

text: 2 (2CaO·SiO) + 4HO --> ((CaO) · (SiO) · (HO)) + Ca(OH)


title: Hydrataatio

text: Molemmissa reaktioissa kalsiumsilikaatit reagoivat vesimolekyylien kanssa, jolloin reaktiotuotteina muodostuu kalsiumsilikaattihydraattia (CaO) · (SiO) · (HO)) ja kalsiumhydroksidia Ca(OH).


title: Hydrataatio

text: Lisäksi seoksessa tapahtuu trikalsiumaluminaatin (3CaO·AIO) reaktio veden kanssa, joka on hyvin nopeaa ja johtaa sementtiliiman välittömään kovettumiseen. Reaktion estämiseksi sementtiin lisätään sen valmistusvaiheessa kipsiä, joka hidastaa trikalsiumaluminaatin hydrataatiota antaen betonimassalle sopivan työstöajan. Trikalsiumaluminaatille ominaista on suuri reagointinopeus ja vedentarve, pieni loppulujuus ja erittäin korkea hydrataatiolämpö (1340 kJ/kg), se myös heikentää sulfaatinkestävävyyttä.


title: Georgi Dobrovolski

text: Georgi Dobrovolski (; 1. kesäkuuta 1928 Odessa, Ukrainan neuvostotasavalta – 30. kesäkuuta 1971) oli neuvostoliittolainen kosmonautti.


title: Georgi Dobrovolski

text: Dobrovolski lensi Sojuz 11 -avaruusaluksella, jonka kolmihenkinen miehistö kuoli aluksen Maahan paluussa aluksen tyhjentyessä ilmasta. Hänet on haudattu Kremlin muuriin.


title: Wasili Hosainoff

text: Wasili Hosainoff (22. maaliskuuta 1850 Salmi – 11. marraskuuta 1917 Pietari) oli salmilainen kauppias ja kauppaneuvos.


title: Wasili Hosainoff

text: Wasili Hosainoff, alun perin Wasili Feodorinpoika Hosaina, syntyi lampuoti Feodor Kontronpojan ja Marina Jakovlevan perheeseen Salmin Miinalassa. Kymmenvuotiaana Wasili pantiin ortodoksisen kirkon pitämään pappilankouluun, jota hän kävi yhden vuoden. Wasili työskenteli kaksi vuotta Aunuksessa kauppahuone Kutussa ja oppi siellä venäjän taidon käydessään puukauppaa. 18-vuotiaana hän palasi Salmiin ja sai maakauppiasoikeudet vuonna 1872. Hän rakennutti kaupparakennuksen Miinalaan ja pian myös Tulemaan, josta tuli sittemmin Hosainoffien liikevaihdoltaan suurin sekatavarakauppa. Wasililla ja hänen veljillään Mihaililla ja Iivanilla oli kauppa- ja tukkuliike myös Sortavalassa. Tavaravarastoja yhtiöllä oli kahdeksan eri puolilla Laatokkaa, joista Uuksun varastosta muodostettiin myöhemmin kauppa.


title: Wasili Hosainoff

text: Vuonna 1890 veljekset perustivat Salmin ensimmäisen höyrysahan, Tuleman Sahan, Tulemajoen varrelle. Wasili toimi Veljekset Hosainoff yhtiön toimitusjohtajana. Saha paloi 1903 ja veljekset rakennuttivat uuden neliraamisen sahan. Sahan yhteydessä toimi myös mylly. Tämäkin saha paloi ja 1907 rakennettiin jälleen uusi neliraaminen saha, jonka yhteyteen valmistui sähkölaitos. 1912 sahaan lisättiin kaksi raamisahaa ja se oli aikansa modernein saha. Sahakompleksi täydentyi valimolla ja konepajalla. 16. kesäkuuta 1917 saha syttyi palamaan hinaajan piipusta lentäneestä kipinästä ja tuli poltti koko laitoksen sekä kahden vuoden aikana sahatun, 40–50 hehtaarin laajuiselle alalle tapuloidun sahatavaravaraston. Aikalaisten kertoman mukaan joessa olevat tukkilautatkin syttyivät palamaan, talojen kattoja paloi kilometrien päässä palopaikasta ja lähes sata perhettä joutui kodittomaksi.


title: Wasili Hosainoff

text: Ensimmäisen laivansa, ja samalla Laatokan ensimmäisen höyryhinaajan, "Rauhan", veljekset hankkivat vuonna 1883. Hosainoffien Tuleman Telakalla valmistettiin suuri määrä puurunkoisia aluksia, enimmäkseen puutavaran kuljetukseen käytettäviä proomuja.


title: Wasili Hosainoff

text: Vuonna 1877 Wasili avioitui Marfa Vasiljevna Nikitinin kanssa, joka oli kauppiaan tytär Vitelestä. Heille syntyi kahdeksan lasta, joista vain kolme eli täysi-ikäisiksi: poika Feodor ja tyttäret Toini ja Anna.


title: Wasili Hosainoff

text: Tuleman Sahan palon jälkeen Wasili lähti veljensä Iivanin kanssa Pietariin neuvottelemaan uuden sahan rakentamisesta ja palovakuutuksista. Matkalla Wasili sairastui ja joutui jäämään Pietariin Iivanin palatessa Salmiin, jossa hän kohta sairastui punatautiin ja kuoli 4. syyskuuta 1917. Wasili tuli sairaana Iivanin hautajaisiin ja palasi sitten Pietariin, jossa hän kuoli syöpään 11.11.1917.


title: Wasili Hosainoff

text: Kauppaneuvoksen arvonimi myönnettiin Wasili Hosainoffille vuonna 1910.


title: Pohjoismainen taidekoulu

text: Pohjoismainen taidekoulu, myös Nordiska konstskolan on Kokkolassa toimiva vuonna 1984 perustettu oppilaitos, joka valmentaa taiteen korkeakouluopintoihin.


title: Pohjoismainen taidekoulu

text:
Opiskelu on kokopäiväistä, lisäksi opetusta on kahtena iltana viikossa. Opiskelijat opiskelevat 1-2 vuotta. Koulun opetus ja opettajakunta on kansainvälistä, myös opiskelijoita on eri pohjoismaista. Vierailevat opettajat pitävät parin viikon intensiivikursseja ja opetusjaksoja taiteen eri alueista kuten piirustus, maalaus, grafiikka, audio-visuaaliset projektit, tilateokset ja valokuvaus. Myös piirustus on koulussa tärkeällä sijalla.
Koulun opettajina on nykytaiteen kentällä aktiivisesti toimivia taiteilijoita. Suuri osa opetuksesta tapahtuu työskentelyn ja omien taideprojektien ohjauksena. Opiskelijat työskentelevät koulussa ateljeetiloissaan, joissa opettajat vierailevat antamassa henkilökohtaista palautetta.


title: Pohjoismainen taidekoulu

text: Koulu tekee yhteistyötä Kuninkaallisen taidekorkeakoulun (Tukholma), Taikin, Valandin taidekoulun (Göteborg) ja Bergenin taidekorkeakoulun kanssa.


title: Marmorisorsa

text: Marmorisorsa ("Marmaronetta angustirostris") on pienikokoinen sorsalintujen ("Anseriformes") lahkoon kuuluva lintu.


title: Marmorisorsa

text: Linnun pituus on 39–42 senttimetriä ja siivenkärkien väli 63–70 cm. Marmorisorsa on hoikka, pienikokoinen sorsalintu, jolla on pitkät siivet ja pyrstö. Sen kapea ja tumma nokka muistuttaa naaras jouhisorsaan ("Anas acuta") nokkaa. Pää suhteessa ruumiiseen vaikuttaa suurelta ja pitkältä niskatöyhdön takia. Silmänalue on tumma. Linnun puku on hiekanruskean vaalea, ja sitä täplittävät likaisenvalkoiset pallukat. Siiven alapinnat on vaaleat, mutta päälipuolen kyynärsulat ovat vaaleimmat ja linnun ollessa lennossa edestäpäin katsottuna siiventaipeessa näkyy kaksi vaaleaa täplää. Marmorisorsan sukupuolet ja ikäluokat ovat samannäköisiä, mutta koirailla saattaa olla täyteläisempi niska ja tummempi nokka, sekä nuorilla vaalea täplitys epäselvempää ja beigensävyistä.


title: Marmorisorsa

text: Marmorisora on hiljainen, mutta soitimella naaras ääntelee kirkasta vihellystä ”vii-vih”.


title: Marmorisorsa

text: Ennen vuotta 1991 lajin maailmanlaajuiseksi yksilömääräksi arvioitiin 34 000–40 000 lintua. Vaikka aineistoa on vähän, nykyiseksi yksilömääräksi on arvioitu 14 000–26 000 lintua, mikä osoittaa kannan nopean heikkenemisen.


title: Marmorisorsa

text: Nykyinen kanta on 3 000–5 000 lintua läntisellä Välimerellä, 1 000 lintua itäisellä Välimerellä, 5 000–15 000 lintua Lounais-Aasiassa ja 5 000 lintua Etelä-Aasiassa.


title: Marmorisorsa

text: Talvehtimismäärät Iranissa ovat tippuneet vuosien 1985–1992 25 000–30 000 linnusta vuoden 1993 5 000 lintuun ja vuoden 1995 vain 3 700 lintuun. Arvioitu 3 000 linnun talvehtimispopulaatio vuonna 1997 ja 4 250 linnun määrä Tunisiassa näyttävät, että läntisen Välimeren populaatio on suurempi kuin aikaisemmin luultiin.


title: Marmorisorsa

text: Marmorisorsan levinneisyys on hajanaista. Sitä esiintyy läntisellä Välimerellä Espanjassa, Marokossa, Algeriassa, Tunisiassa ja talvehtimisalueilla Pohjois-Afrikassa ja Saharan eteläpuolisen Afrikan länsiosissa. Itäisen Välimeren maista se esiintyy Turkissa, Israelissa, Jordaniassa, Syriassa ja talvehtimisalueella Egyptin eteläpuolella. Lähi-idässä ja Etelä-Aasiassa se esiintyy Azerbaidžanissa, Armeniassa, Venäjällä, Turkmenistanissa, Uzbekistanissa, Tadžikistanissa, Kazakstanissa, Irakissa, Iranissa, Afganistanissa, Pakistanissa, Intiassa ja Kiinassa, sekä talvehtivana Iranissa, Pakistanissa ja Luoteis-Intiassa.


title: Marmorisorsa

text: Laji on hävinnyt Kap Verdeltä, Kyprokselta ja Makedoniasta


title: Marmorisorsa

text: Marmorisorsa pesii paikallisena reheväkasvuisissa, matalissa alankojärvissä.


title: Marmorisorsa

text: Yli 50% marmorisorsalle sopivista elinympäristöistä on tuhoutunut 1900-luvulla. Ihmisen tekemät hydrologiset muutokset ovat vaikuttaneet vakavasti pesimäpaikoilla Tunisiassa, Turkissa, Marokossa ja Espanjassa.


title: Marmorisorsa

text: Marmorisorsan kanta on vähentynyt nopeasti, koska sen talvehtimisalueita on tuhoutunut. Aineistoa on kuitenkin niukasti ja saattaa olla, että jotkut linnut ovat siirtyneet uusille talvehtimisalueille. Läntisen Välimeren alueelta on löytynyt lisää yksilöitä, mutta tämä johtuu todennäköisesti parantuneista tarkkailujärjestelmistä. Tämä populaatio on kärsinyt elinympäristöjen häviämisestä.


title: Jim Allen

text: James ”Jim” Allen (7. lokakuuta 1926 Manchester, Englanti – 24. kesäkuuta 1999) oli englantilainen näytelmäkirjailija.